title: New York Mets

text: Vahvistaakseen syöttäjäosastoaan Mets teki kauden alla pelaajakaupan jossa se sai kaksi kertaa MLB:n Cy Young Award -palkinnon voittaneen aloitussyöttäjä Johan Santanan Minnesota Twinsiltä ja antoi vaihdossa takakenttäpelaaja Carlos Gomezin sekä farmiliigasyöttäjät Philip Humberin, Deolis Guerran ja Kevin Mulveyn. Mets pelasi viimeisen kautensa Shea Stadiumilla. 16.6. Mets erotti päävalmentajansa Willie Randolphin ja palkkasi hänen tilalleen Jerry Manuelin, koska joukkue oli voittanut vain noin puolet peleistään. Mets oli tukevassa sarjajohdossa vielä syyskuussa mutta onnistui voittamaan vain seitsemän viimeisestä 17 ottelustaan kun taas Phillies voitti 13 viimeisestä 17 pelistä ja Phillies voitti näin divisioonan. Suurin syy Metsin tappioon olivat vaihtosyöttäjät: mikäli baseball-pelit olisivat päättyneen kahdeksan vuoroparin jälkeen, Mets olisi voittanut divisioonansa 12 voiton erolla Philliesiin.


title: New York Mets

text: Kauden 2008 jälkeen Mets vahvisti vaihtosyöttöosastoaan hankkimalla joukkueen lopettajaksi Francisco Rodriguezin, joka teki kaudella 2008 Los Angeles Angelsin riveissä MLB:n kausiennätyksen onnistuneissa ottelun lopetuksissa, joita Rodriguez keräsi 62 kappaletta. Tämän lisäksi, Mets hankki Rodriguezin "setup man":ksi (vaihtosyöttäjä jonka tarkoitus on syöttää kahdeksannessa vuoroparissa niukassa johtoasemassa) Seattle Marinersissa lopettajana pelanneen J.J. Putzin. Kuitenkin kausi meni Metsiltä todella huonosti, joukkue sijoittui divisioonassaan neljänneksi tuloksella 70-92. Tämän syynä oli lukuiset loukkaantumiset: kauden aikana loukkaantumisista kärsineitä Mets-pelaajia olivat Johan Santana, David Wright, John Maine, Jon Niese, Fernando Nieve, J.J. Putz, Billy Wagner, Brian Schneider, Carlos Delgado, Angel Pagan, Gary Sheffield, Oliver Perez, Ryan Church, Ramon Martinez, Alex Cora, Carlos Beltran sekä Fernando Martinez. Mets-pelaajille kirjattiin yli 1480 vuorokautta joiden takia pelaaja oli sivussa pelistä loukkaantumisen takia. Lukema oli MLB:n joukkueista suurin.


title: New York Mets

text: Pelikausien 2009 ja 2010 välisellä tauolla Mets hankki aiemmin Boston Red Soxissa pelanneen free agent takakenttäpelaajan Jason Bayn. Kun kävi ilmi että Metsin sentteri Carlos Beltran joutuu olemaan alkukauden sivussa polvileikkauksen takia, Mets teki pelaajakaupan Los Angeles Angelsin kanssa, jossa Mets sai sentteri Gary Matthews Jr:n ja Angels Metsiltä vaihtosyöttäjä Brian Stokesin.


title: New York Mets

text: Pelikauden 2010 jälkeen Mets ilmoitti, ettei se jatka päävalmentaja Jerry Manuelin sopimusta, ja että myös general manager Omar Minaya vapautetaan tehtävistään.


title: Nokirastas

text: Nokirastas ("Turdus flavipes") on Etelä-Amerikassa tavattava rastaisiin kuuluva varpuslintu.


title: Nokirastas

text: Kooltaan nokirastas on noin 22 cm. Koiraan pää, siivet ja rinta ovat väritykseltään mustat. Selän, perän ja vatsan väritys vaihtelee alalajeittain. Eräillä alalajeilla ne ovat mustat, toisilla tumman harmaat. Jalat ovat koiraalla keltaiset ja nokka harmaa. Silmien ympärillä on sekä koiraalla että naaralla kapea keltainen rengas. Nokirastasnaaras on väritykseltään pääosin ruskea. Vatsa on selkää ja päätä vaaleampi. Silmän tumma iiris erottaa lajin kiiltonokirastaasta ("Turdus leucops").


title: Nokirastas

text: Nokirastaan levinneisyys Etelä-Amerikassa on laikuttainen. Lajia tavataan Kolumbian koillisosista, läntisestä ja eteläisestä Venezuelasta, Guyanasta, Brasiliasta Roraiman osavaltiosta sekä Bahian osavaltiosta etelään Rio Grande do Sulin ja Paraiban osavaltioihin sekä Argentiinan koillisosiin. Nokirastas elää lisäksi Trinidad ja Tobagossa. Lajin elinympäristöä ovat metsät sekä niiden reunamaat sekä kahviplantaasit. Lajin elinympäristöt sijaitsevat yleensä 500–1 500 metrin korkeudella meren pinnasta.


title: Nokirastas

text: Nokirastaat liikkuvat yleensä yksin tai pareittain. Ne oleskelevat pensaissa ja puiden lehvästön ala- ja keskikerroksissa. Lintu on melko arka ja suhteellisen vaikea nähdä luonnossa.


title: Nokirastas

text: Nokirastaan pesimäkausi kestää toukokuusta heinäkuulle. Pesä sijaitsee kivikossa tai törmässä. Se rakennetaan sammalista ja mudasta. Naaras munii kaksi vaalean sinistä tai vihertävää punaruskeapilkullista munaa.


title: Nokirastas

text: Nokirastaan ravinto koostuu pääasiassa hedelmistä.


title: Heli Pirhonen

text: Heli Pirhonen (s. 1974 Kitee) on vuoden 1995 Miss Suomi. Missivuoden jälkeen Pirhonen opiskeli Tampereen ammattikorkeakoulussa tradenomiksi.


title: Heli Pirhonen

text: Pirhosen tiedot kilpailun aikaan: 21-vuotias, pituus 175 senttimetriä, paino 57 kilogrammaa, mitat91-63-92. Lukiossa hän oli Miss Suomi 1994 Henna Meriläisen koulukaveri. Hänen perintöprinsessoikseen vuonna 1995 valittiin Miia Puoskari, Carmen Mäkinen (luopui kruunustaan) sekä Susanne Tasa (edellisen tilalle).


Pesäpallon miesten Mestaruussarjan kausi 1982. Jyväskylän Kiri voitti Suomen mestaruuden ylivoimaisella tavalla. Runkosarjassa se menetti 22 ottelussa vain pisteen tasapelillä Vaasassa ja loppusarjassakin vain kaksi kotonaan Hyvinkäälle hävityssä ottelussa.
Dramaattisen päätöksen sai Kirin ja Seinäjoen välinen mitalisarjan ottelu, kun Seinäjoki protestoi tuomaritulkintoja vastaan ja kieltäytyi jatkamasta peliä. Näinpä peli keskeytettiin kuudennessa vuoroparissa ja Kiri tuomittiin voittajaksi sen hetkisen tilanteen mukaan (10-7). Jälkipuinneissa Seinäjoen Maila-Jusseille langetettiin 10 000 markan sakot epäurheilijamaisesta käyttäytymisestä.
Suomen Cupin finaalissa ei mestaruussarjalaisia nähty. Ylivieskan Kuula voitti kotonaan Hongikon 10-4.
Pesäpallon 60 -vuotisjuhlavuoden kunniaksi pelattiin Helsingissä juhlaotteluita 3. elokuuta lähtien 5000 osanottajan voimin. Pelit huipentuivat 48. Itä–Länsi-otteluun 8. elokuuta Helsingin Olympiastadionilla, jossa pesäpalloa oli viimeksi pelattu vuoden 1952 olympiakisoissa näytösottelussa. Yli 13 000 katsojaa näki juoksurikkaan ottelun, joka päättyi sopuisasti 10-10 -tasapeliin.


title: Pesäpallon miesten Mestaruussarjan kausi 1982

text: Runkosarja


text:
Mitalisarja
Putoamissarja


text: Sarjasta putosivat Jyväskylän Lohi, Kouvolan Pallonlyöjät ja Oulun Lippo. Tilalle nousivat Ykkössarjan kolme parasta: Hongikon Nuorisoseuran Urheilijat, Vimpelin Veto ja Ikaalisten Tarmo. Kouvolan Pallonlyöjät pelasi SM-sarjassa peräkkäin 31 kautta vuosina 1952-1982.


text: Jyväskylän Kiri: Risto Tuominen, Jari Ahola, Jari Koski, Jyrki Falin, Jouni Mutikainen, Kalevi Luoma, Raimo Hirvi, Mikko Vitikainen, Juha-Pekka Nieminen, Unto Poikolainen, Jarmo Korhonen, Pekka Huhtala. Pelinjohtaja Reijo Salo, valmentaja Tapio Rauhamäki.


title: Konsertiino sellolle ja orkesterille (Prokofjev)

text: Konsertiino sellolle ja orkesterille g-mollissa (op. 132) on Sergei Prokofjevin kesken jäänyt sellokonsertto vuodelta 1952. Sävellyksen viimeistelivät Mstislav Rostropovitš ja Dmitri Kabalevski.


title: Zakamenskin piiri

text: Zakamenskin piiri (, ) on kunnallinen itsehallintoalue Burjatian tasavallassa Venäjällä. Piirin pinta-ala on 15 320 neliökilometriä. Asukkaita on 30 200 henkeä (vuonna 2009).


title: Zakamenskin piiri

text: Zakamenskin piiri sijaitsee Burjatian lounaisosassa. Pohjoisessa se rajoittuu Tunkan piiriin ja Irkutskin alueeseen, koillisessa Kabanskin ja idässä Džidan piireihin sekä etelässä ja lännessä Mongoliaan.


title: Zakamenskin piiri

text: Pinta-alasta 60 % on metsää. Hyötykaivannaisia ovat kulta, volframi, kivihiili sekä erilaiset koru- ja päällystyskivet.


title: Zakamenskin piiri

text: Piiriin kuuluu Zakamenskin kaupunki ja 23 maalaiskuntaa: Bajangol, Bortoi, Burgui, Dalahai, Duturul, Hamnei, Haratsai, Holtoson, Hurtaga, Hužir, Jehe-Tsakir, Jengorboi, Mihailovka, Myla, Nurta, Sanaga, Šara-Azarga, Tsagan-Morin, Tsakir, Ulektšin, Ulentui, Ust-Burgaltai ja Utata. Hallinnollinen keskus on Zakamensk, josta on 450 kilometriä tasavallan pääkaupunkiin Ulan-Udeen.


title: Zakamenskin piiri

text: Vuoden 2002 väestönlaskennan mukaan 63 % asukkaista on burjaatteja, 34 % venäläisiä ja 1 % saksalaisia. Piirin väestöstä 43,5 % asuu Zakamenskin kaupungissa.


title: Zakamenskin piiri

text: Seudulla on metalli-, polttoaine-, metsä-, puunjalostus- ja elintarviketeollisuutta. Tärkeimmät yritykset ovat kullan ja volframin tuotantoa sekä puunhankintaa- ja jalostusta harjoittava OOO Zakamensk sekä terästä, valurautaa ja pronssia valmistava OOO Liteištšik. Maatalous tuottaa maitoa, lihaa, viljaa, perunaa ja vihanneksia. Mongolian vastaiselle rajalla rakennetaan Ainek-Golin raja-asemaa, jonka odotetaan avaavan uusia mahdollisuuksia matkailuelinkeinon kehittämiseen.


title: Zakamenskin piiri

text: Piirissä toimii ammattikoulu ja kaksi musiikkikoulua.


title: Zakamenskin piiri

text: Paikallislehtenä ilmestyy "Znamja truda" (”Työn lippu”) ja sen burjaatinkielinen liite "Ažalai tug".


title: Tulienkeli

text: Tulienkeli () on Sergei Prokofjevin viisinäytöksinen ooppera (op. 37). Se on sävelletty vuosina 1919–1927 ja esitetty ensimmäistä kertaa 25. marraskuuta 1954 Pariisin Théâtre des Champs-Elysées'ssa Charles Bruckin johdolla. Libreton oopperaansa teki säveltäjä itse Valeri Brjusovin romaanin pohjalta.


title: Tulienkeli

text: Prokofjev sävelsi kolmannen sinfoniansa (1928) "Tulienkelin" musiikin pohjalta.


title: Hedvig von Numers

text: Hedvig Constantia Fredrika von Numers os. "Ehrenstam" (18. lokakuuta 1830 Karlskrona – 25. syyskuuta 1863 Tukholma) oli ruotsalainen kirjailija joka asui myös jonkin aikaa Suomessa.


title: Hedvig von Numers

text: Hedvig von Numersin isä oli valtioneuvos J. F. Ehrenstam. Hän meni naimisiin 1858 Suomen senaatin protokollasihteeri Carl Johan Oskar von Numersin kanssa ja muutti sitten asumaan Helsinkiin.


title: Hedvig von Numers

text: Von Numersin kirjallinen tuotanto koostui näytelmistä, novelleista ja romaaneista.


title: Chike Ohanwe

text: Chike Ohanwe (s. 21. huhtikuuta 1989) on suomalainen näyttelijä ja Chike-nimellä esiintyvä artisti. Hän on näytellyt muun muassa musikaalielokuvassa "Jos rakastat".


title: Chike Ohanwe

text: Hänen isänsä on nigerialainen ja äitinsä suomalainen. Hän valmistui syksyllä 2009 Vaskivuoren lukiosta ja on opiskellut vuodesta 2010 lähtien Teatterikorkeakoulussa.


title: Pesäpallon Ykkössarja 1982

text: Pesäpallon ykkössarja 1982 oli nykyisen Ykköspesiksen toinen kausi. Mestaruussarjan tavoin (Kiri) tämäkin sarja päättyi jyväskyläläisvoittoon Hongikon osoittautuessa parhaaksi. Vimpeli ja Ikaalinen nousivat myös mestaruussarjaan.


title: Pesäpallon Ykkössarja 1982

text: Hongikko, Vimpelin Veto ja Ikaalisten Tarmo nousivat mestaruussarjaan.


title: Pesäpallon Ykkössarja 1982

text: Sarjasta putosivat Ulvilan Pesä-Veikot, Imatran Pallo-Veikot ja Kokkolan Kiri. Sarjaan nousivat suomensarjan lohkovoittajat Tohmajärven Urheilijat, Kuortaneen Kunto ja Halsuan Toivo.


title: Cyprus Mail

text: Cyprus Mail on kyproslainen englanninkielinen sanomalehti, joka on perustettu vuonna 1945. Cyprus Mail on saaren vanhin lehti ja sen levikkialuueseen kuuluu koko saari. Lehti ilmestyy päivittäin.


title: Somaliankaija

text: Somaliankaija ("Poicephalus rufiventris") on itäafrikkalainen papukaija, joka elää Somaliassa, Etiopiassa ja Pohjois-Tansaniassa. Lajista tunnetaan kaksi alalajia. Sen holotyypin kuvaili Eduard Rüppell Shewasta Etiopiasta 1845.


title: Somaliankaija

text: Somaliankaija on hillityn värikäs papukaija. Ihmeellistä siinä on se, että toisin kuin useimmat afrikankaijat, sen sukupuolet eroavat huomattavasti väritykseltään toisistaan. Koiraan vatsa on punainen, naaraan vatsa on harmaa. Suurimmaksi osaksi lintu on harmaa, mutta sillä on vihreä alaperä ja reidet. Nokka on musta ja silmät täysikasvuisilla yksilöillä punaisen ruskeat. Poikasilla ja nuorilla yksilöillä silmät ovat tummat.


title: Kaikki Puumalan puolesta

text: Kaikki Puumalan puolesta oli 10-osainen tv-sarja, joka esitettiin Yle TV1:ssä vuoden 2008 aikana. Aiheena oli seitsemän miehen yritys pelastaa kriisikuntalistalle joutunut Puumalan kunta. Miehet harjoittelivat pieniä esityksiä, joita he esittivät eri puolilla Puumalaa. Esitykset koottiin yhteen, ja tästä syntyi suurempi teatteriesitys. Näytelmä esitettiin syksyllä 2008 Kom-teatterissa täysille saleille monena peräkkäisenä iltana, ja miesten saapuessa takaisin eteläsavolaiseen kuntaansa monet naapurikunnat halusivat esityksen omiin saleihinsa. Näin myös tapahtui, ja esityksiä näytettiin muun muassa Savonlinnassa, Mikkelissä ja Lappeenrannassa.


title: Kaikki Puumalan puolesta

text: Puumalasta tuli suositumpi kuin pitkiin aikoihin. Monet matkustivat paikkakunnalle vain päästäkseen käymään kuvauspaikoilla, ja osa ihastui television välityksellä Saimaan puhtauteen ja kirkkauteen.


title: Kaikki Puumalan puolesta

text: Ohjelmasarja perustui Strix AB:n formaattiin All for One.Mukana olivat myös Kom-teatterin johtaja Pekka Milonoff sekä teatteriohjaaja Minna Nurmelin


title: Mosambikinkaija

text: Mosambikinkaija ("Poicephalus cryptoxanthus") on itäafrikkalainen papukaija, joka elää Kaakkois-Keniasta Malawiin, Zimbabween, Mosambikiin ja Etelä-Afrikkaan ulottuvalla alueella. Sen holotyypin kuvaili Wilhelm Peters Inhambanesta Mosambikista 1854.


title: Mosambikinkaija

text: Ulkonäöltään mosambikinkaija on tyypillinen afrikankaija: sillä on iso pää ja lyhyt pyrstö. Mosambikinkaija on noin 22 cm pitkä ja väriltään suurilta osin vihreä. Sen pää ja osa kaulasta on harmaan ruskeaa ja siipien alusilla on keltaista. Toisin kuin esimerkiksi senegalinkaijalla, mosambikinkaijan silmät ovat myös aikuisiällä tummat.


title: Scott Matzka

text: Scott Matzka (11. toukokuuta 1978 Port Huron, Michigan, Yhdysvallat – 16. joulukuuta 2018) oli yhdysvaltalainen jääkiekkoilija. Pelipaikaltaan hän oli keskus- ja laitahyökkääjä.


title: Scott Matzka

text: Matzka aloitti ammattilaisuransa kaudella 2001–2002, jolloin hän edusti AHL:n Grand Rapids Griffinsiä ja ECHL:n Atlantic City Boardwalk Bulliesia. Kaudeksi 2003–2004 Matzka siirtyi Eurooppaan. Hän pelasi kaksi kautta Saksassa; ensin kausi toisen sarjatason ETC Crimmitschaussa ja sitten kausi kolmannen sarjatason Berliner SC:ssä.


title: Scott Matzka

text: Kaudeksi 2005–2006 Matzka siirtyi Tanskan pääsarjan Odense Bulldogsiin, jossa pelasi kolme kautta. Ensimmäisellä kaudellaan Matzka voitti Tanskan cupin ja oli Tanskan liigan paras maalintekijä 28 osumallaan. Toisella kaudellaan Matzka teki toistamiseen 28 maalia ja voitti maalintekijätilaston. Samalla hän teki myös 61 pistettä ja oli koko pistepörssin ensimmäinen. Kaudeksi 2008–2009 hän vaihtoi joukkuetta Tanskassa. Tuon kauden hän pelasi Esbjergissä.


title: Scott Matzka

text: Tanskasta Matzka muutti Ruotsiin, kun hän aloitti kauden 2009–2010 Allsvenskanin Örebrossa. Hän pelasi joukkueessa tammikuulle 2010, jolloin hän siirtyi koeajalla SM-liigan Tapparaan. Matzka ei saanut Tapparasta jatkoa koeajan jälkeen vaan siirtyi loppukaudeksi Mestiksen Jokipoikiin. Joukkue voitti keväällä 2010 ensimmäisen Mestiksen mestaruutensa, ja Matzka esiintyi pudotuspeleissä tehokkaasti. Hän teki yhdeksässä ottelussa pisteet 5+7.


title: Scott Matzka

text: Jokipojista Matzka siirtyi Britannian pääsarjan Cardiff Devilsiin. Matzka teki Cardiffissa 97 pistettä 62 ottelussa ja oli joukkueensa toiseksi paras pistemies. Kauden jälkeen hän teki sopimuksen Ranskan pääsarjan HC Morzine-Avoriaz’n kanssa. Osapuolet purkivat sopimuksen kuitenkin ennen kauden alkua, sillä Matzka ei saanut raskaana olevalleen vaimolleen vakuutusta. Hän jatkoi näin ollen Cardiff Devilsissä myös kaudella 2011–2012. Kauden jälkeen Matzka ilmoitti lopettavansa uransa. Matzka teki kuitenkin ottelukohtaisen sopimuksen ECHL:n Kalamazoo Wingsin kanssa tammikuussa 2013, kun Kalamazoo kärsi pelaajapulasta.


title: Scott Matzka

text: Matzka lopetti uransa tammikuussa 2014.


title: Scott Matzka

text: Matzka sairasti ALS-tautia, joka diagnosoitiin hänellä pian jääkiekkouran päättymisen jälkeen. Matzka perusti vaimonsa kanssa järjestön tarjoamaan vertaistukea muille sairaudesta kärsiville.


title: Isoafrikankaija

text: Isoafrikankaija ("Poicephalus robustus") on afrikkalainen papukaijalaji, jota tavataan Etelä-Afrikan itäosissa. Se elää pääosin KwaZulu-Natalin ja Itä-Kapin provinssissa. Pieni noin 60–80 yksilöä käsittävä populaatio on lisäksi Limpopossa. Lajin holotyypin kuvaili Johann Friedrich Gmelin Kapin niemimaalta vuonna 1788.


title: Isoafrikankaija

text: Isoafrikankaija lajimääritelmä tehtiin uudestaan vuonna 2017, kun siitä erotettiin omaksi lajikseen "Poicephalus robustus".


title: Isoafrikankaija

text: Suurimmaksi osaksi isoafrikankaija on vihreä. Naaralla on punaista tai oranssia väriä otsassa. Selkä ja siivet ovat tummanvihreät, ja oranssia tai punaista löytyy reisistä ja siipien itäosasta. Pyrstö on musta tai ruskea.


title: Henna Meriläinen

text: Henna Meriläinen (s. 1975 Tohmajärvi) on Miss Suomi 1994. Hän oli kilpailujen aikaan 19-vuotias, Meriläisen mitat olivat 175 cm, 56 kg, 92-65-92. Kilpailut käytiin 12. helmikuuta 1994 Tampereella, Hotelli Ilveksessä. Juontajana toimi laulaja Mikko Alatalo. Kilpailuja pidettiin lämminhenkisinä. Yhtenä tuomareista toimi Anna-Liisa Tilus (Miss Suomi 1984). Kaikki 12 kilpailijaa olivat tasaväkisiä. Meriläinen oli missivuonnaan ylioppilas ja Miss Suomi 1995 Heli Pirhosen koulukaveri. Hänen perintöprinsessoikseen valittiin vuonna 1994 Petra von Hellens ja Marja Vuoristo. Missivuotensa päätyttyä Meriläinen kertoi suunnittelevansa psykologian opintoja yliopistossa.


title: Henna Meriläinen

text: Meriläisen pitkäaikainen avoliitto päättyi 2008, kun hän aloitti seurustelun Veikka Gustafssonin kanssa.


title: Kaunis kotkan käsi

text: Kaunis kotkan käsi on Viikatteen ensimmäinen single albumilta Surut pois ja kukka rintaan. Nimikkokappaleen lisäksi single sisältää kappaleet "Rauta-airot" ja "Lyhdyn nään syttyvän", joista jälkimmäinen ei esiinny albumilla. Kappale "Rauta-airot" on suomennettu cover-versio Motörheadin kappaleesta "Iron Horse/Born to Lose". Lisäksi kappaleen "Lyhdyn nään syttyvän" on alun perin esittänyt Topi Sorsakoski & Agents. Single oli Suomen virallisella singlelistalla yhteensä viisi viikkoa sijoittuen parhaimmillaan neljänneksi.


title: Beata Sofia Gyldén

text: Beata Sofia Gyldén o.s. "Wrede af Elimä" (5. joulukuuta 1804 Anjala – 5. kesäkuuta 1864 Jena, Saksa) oli ruotsiksi kirjoittanut suomalainen runoilija.


title: Beata Sofia Gyldén

text: Gyldénin vanhemmat olivat vapaaherra, everstiluutnantti Gustaf Wrede af Elimä ja Fredrika Lovisa Georg-Fredrikintytär Tigerstedt. Hän meni 1837 naimisiin Nils Abraham Gyldénin kanssa josta tuli 1847 Helsingin yliopiston kreikan kirjallisuuden professori. Heidän poikansa Johan August Hugo Gyldén (1841–1896) oli Ruotsin tiedeakatemian astronomi ja Tukholman observatorion johtaja.


title: Beata Sofia Gyldén

text: Gyldén julkaisi runojaan vuonna 1853 ilmestyneessä albumissa "Insjövågen" jossa kirjoittajat esiintyivät yhteisen "Fruntimmer" nimimerkin takana. Muita albumiin kirjoittajia olivat ainakin Sara Karolina Gadolin (o.s. Ekman, 1800–1875) ja oululainen Lucina Constantia Ingeborg Wallenius (1832–1913). Albumi sai nuivan vastaanoton Helsingin lehtien palstoilla ja tekijöitä syytettiin jopa itsekritiikin puutteesta.


title: Kongonkaija

text: Kongonkaija ("Poicephalus gulielmi") on afrikkalainen papukaija, joka elää päiväntasaajan seudulla Liberiasta Kamerunin ja Pohjois-Angolan kautta Keniaan ja Tansaniaan ulottuvalla alueella. Sen holotyypin kuvaili William Jardine Kongojoelta vuonna 1849. Lajista tunnetaan kolme alalajia.


title: Kongonkaija

text: Kongonkaija on mielenkiintoisen värinen: sen vihreä höyhenpuku näyttää kimmeltävän valossa, ja siivissä on selkeästi erottuvaa suomukuviota vihreän ja mustan värin vaihdellessa sulissa. Silmän ympärillä on vaalea höyhenetön alue, ja silmän väri vaihtelee tummasta ruskeaan. Alalajista ja iästä riippuen linnulla voi olla oransseja tai punaisia kuvioita otsassa ja siivissä. Sukupuolten välillä selkeitä ulkoisia eroja ei ole.


title: Gustaf Edvard Ingelius

text: Gustaf Edvard Ingelius (18. maaliskuuta 1818 Turku – 14. marraskuuta 1864 Pariisi, Ranska) oli suomalainen kirjastonhoitaja ja kulttuurihistorioitsija.


title: Gustaf Edvard Ingelius

text: Ingeliuksen vanhemmat olivat Merikarvian kirkkoherra Gustaf Johan Ingelius ja hänen ensimmäinen vaimonsa Anna Maria Geitlin. Hän kävi Turun katedraalikoulua ja lukiota päästen ylioppilaaksi vuonna 1836. Ingelius valmistui filosofian kandidaatiksi 1842, maisteriksi 1844, lisensiaatiksi 1849 ja tohtoriksi 1850.


title: Gustaf Edvard Ingelius

text: Ingelius toimi Helsingin yliopiston kirjastossa ylimääräisenä amanuenssina 1842–1846, vakinaisena amanuenssina 1846–1854, varakirjastonhoitajana 1854–1862 ja kirjastonhoitajana vuodesta 1862. Hän oli myös Helsingin yksityislyseon opettajana 1849–1852.


title: Karl Klindworth

text: Karl Ludwig Klindworth (25. syyskuuta 1830 Hannover – 27. heinäkuuta 1916 Stolpe, Saksa) oli saksalainen pianisti, pianopedagogi ja kapellimestari, joka opiskeli muun muassa Franz Lisztin johdolla. Musiikinopiskelunsa hän aloitti viulistina, mutta siirtyi sittemmin pianistiksi. Hänen intohimonsa oli oopperoiden sovittaminen ja soittaminen pianolla. Koska Klindworth ei päässyt Louis Spohrin viuluoppilaaksi, hän pestautui kiertävän teatteriseurueen kapellimestariksi 17-vuotiaana.


title: Karl Klindworth

text: Vuonna 1852 Klindworth tapasi Lisztin, joka otti hänet oppilaakseen. Klindworth siirtyi Weimariin, jossa hänen opiskelutovereitaan olivat Hans von Bülow, Peter Cornelius, William Mason ja Joachim Raff. Weimarissa hän tapasi myös Joseph Joachimin, Eduard Reményin sekä Johannes Brahmsin ja Hector Berliozin. Klindworth aloitti opetustyönsä Lontoossa, jossa hän toimi arvostettuna opettajana 1854–1868. Vastaperustetun Moskovan konservatorion johtaja Nikolai Rubinstein houkutteli Klindworthin opettajaksi Moskovaan 1868. Tässä virassa hän toimi seuraavat 14 vuotta.


title: Karl Klindworth

text: Rubinsteinin kuoltua 1882 Klindworth palasi Saksaan Berliinin filharmonisen orkesterin kapellimestariksi vuorotellen Joachimin ja Franz Wüllnerin kanssa. Vuonna 1884 hän perusti Berliiniin pianokoulun, joka 1893 yhdistyi Xaver Scharwenkan pianokoulun kanssa. Näin muodostettiin Klindworth-Scharwenka-konservatorio. Klindworth oli myös merkittävä pianomusiikin julkaisija ja sovittaja. Tunnetuimpia ovat hänen Wagnerin oopperoista tekemänsä pianosovitukset. Kehotus niiden tekemiseen tuli säveltäjältä itseltään. Wagneriin Klindworth tutustui Lontoossa huhtikuussa 1855.


title: Huancayo

text: Huancayo on Junínin alueen pääkaupunki Perussa. Vuonna 2007 siellä oli noin 323 000 asukasta. Se sijaitsee Andien vuoristossa noin 3250 metrin korkeudessa.


title: Huancayo

text: Huancayo on Perun Andien keskiosan keskeinen kaupunki. Siellä toimii kolme yliopistoa: Universidad Peruana Los Andes (UPLA), Universidad Nacional del Centro del Peru (UNCP) ja Universidad Continental de Ciencias e Ingenieria (UCCI).


title: Huancayo

text: Huancayon seudun alkuperäisväestöä ovat huanca-intiaanit. Ensimmäisen Andien alueen espanjalaisen pääkaupungin Jaujan perusti Pizarro 45 km pohjoiseen Huancayosta Huancat vastaanottivat espanjalaiset vapauttajinaan ja tuhansia huancasotureita liittyi espanjalaisten valloitusretkeen Cuscoon.


title: Pesäpallon miesten Suomen Cup 1982

text: Vuonna 1982 Ylivieskan Kuula voitti Pesäpallon Suomen Cupin voitettuaan finaalissa Hongikon Nuorisoseuran Urheilijat 10-4.


title: Pesäpallon miesten Suomen Cup 1982

text:
Ylivieskan Kuulan joukkueessa pelasivat:
Erkki Seppälä, takakenttä; Kari Haapakoski, polttolinja; Veijo Saukkonen, etukenttä; Sakari Haapakoski, lukkari; Samuli Haapakoski, polttolinja; Erkki Jämsä, takakenttä; Mauri Koskela, etukenttä; Juha Keskinen, polttolinja; Osmo Röntynen, polttolinja; Ossi Rapo, etukenttä, pelinjohtaja; Esa Ihalainen, polttolinja; Jukka Sydänmetsä, polttolinja; Pekka Pieskä, takakenttä.


title: Huacho

text: Huacho on Liman alueen pääkaupunki Perussa. Vuonna 2007 siellä oli noin 54 000 asukasta. Se sijaitsee Panamericana-valtatien varrella noin 150 km pääkaupunki Limasta pohjoiseen.


title: Seitsemännessä taivaassa (vuoden 1927 elokuva)

text: Seitsemännessä taivaassa on vuonna 1927 ensi-iltansa saanut Frank Borzagen ohjaama elokuva.


text: "Seitsemännessä taivaassa" oli yksi mykkäelokuvan viimeisten vuosien suosituimmista rakkaustarinoista. Elokuvalle myönnettiin kolme Oscar-palkintoa: ohjaus, naispääosa ja sovitettu käsikirjoitus.


text: Chico on köyhä viemärityöntekijä. Hän tapaa eräänä päivä Dianen, joka pakenee poliisia ja rikollisia. Chico piilottaa hänet ja he rakastuvat. He menevät naimisiin ja elävät onnellisina köyhyydestä huolimatta, kunnes Chico kutsutaan ensimmäiseen maailmansotaan. Diane saa kuulla, että Chico on kuollut rintamalla. Dianen maailma sortuu. Chico ei kuitenkaan ole kuollut, hän palaa Dianen luo sokeutuneena.


text: Samaan aikaan kun Borzage kuvasi elokuvaa, F. W. Murnau kuvasi "Auringonnousua" viereisellä näyttämöllä samalle elokuvayhtiölle – elokuvilla oli jopa sama naispääosan esittäjä Janet Gaynor, joka sukkuloi elokuvien kuvausten välillä. Murnaulla oli suuri vaikutus Borzagen ohjaustyylin, ja "Auringonnousu" ja "Seitsemännessä taivaassa" ovatkin visuaalisesti hyvin samankaltaisia.


text: Elokuva voitti kolme Oscar-palkintoa:


text: Se oli lisäksi ehdolla parhaasta elokuvasta ja lavastuksesta (Harry Oliver).


title: Hans Bischoff

text: Hans Bischoff (17. helmikuuta 1852, Berliini, Preussi – 12. kesäkuuta 1889, Niederschönenhausen, Saksan keisarikunta) oli saksalainen pianisti ja pedagogi. Hän opiskeli pianonsoittoa Theodor Kullakin ja Richard Wüerstin oppilaana Berliinissä sekä filosofiaa ja kieliä Berliinin yliopistossa 1868–1872. Bischoff väitteli filosofian tohtoriksi Göttingenissä 1873. Hänen väitöskirjansa aiheena oli Bernhard von Ventadorn. Bischoff opetti pianonsoittoa Theodor Kullakin akatemiassa (Neue Akademie der Tonkunst) 1873–1878 ja sitten kuolemaansa saakka Berliinin Stern-konservatoriossa. Hän toimi myös konserttipianistina soittaen pääasiassa kamarimusiikkia. Yhdessä viulisti W. Helmichin kanssa hän järjesti maanantaikonsertteja Berliinin Sing-Akademiessa. Muun työnsä ohessa Bischoff toimitti tarkistettuja laitoksia Georg Friedrich Händelin, Johann Sebastian Bachin ja Robert Schumannin pianoteoksista.


title: Lentorykmentti 2

text: Lentorykmentti 2 (LeR 2) oli Suomen ilmavoimien joukko-osasto vuosina 1938–1952.


title: Lentorykmentti 2

text: Lentorykmentti 2 perustettiin 1. tammikuuta 1938 Lentoasema 1:n tilalle Uttiin komentajanaan everstiluutnantti Richard Lorentz. Rykmentti muodostui lentolaivueista 24 ja 26, joiden kalustona oli aluksi Gloster Gamecock- ja Bristol Bulldog -hävittäjät. Vuoden 1939 aikana laivueet saivat käyttöönsä Fokker D.XXI -koneet.


title: Lentorykmentti 2

text: Talvisodan alkaessa 30. marraskuuta 1939 LLv 24 tukeutui Immolan ja Suur-Merijoen kentille kalustonaan 35 Fokkeria. Heinjoelle sijoitetulla LLv 26:lla oli ainoastaan kymmenen Bulldogia sen luovutettua Fokkerinsa LLv 24:lle. Lentorykmentti 2:n tehtäväksi annettiin torjuntalennot Karjalan kannaksella. LLv 24:n vastuualueeksi asetettiin Kannaksen luoteispuoli LLv 26:n huolehtiessa varsinaisesta Kannaksesta. Vähäisen konekaluston takia toiminnan pääpaino oli pommikoneiden torjunnassa, hävittäjätaisteluita käskettiin välttämään ja maataistelulennot oli kokonaan kielletty.Keskinen & Stenman, s. 8.


title: Lentorykmentti 2

text: Joulukuussa rykmenttiin perustettiin LLv 28, joka sijoitettiin Säkylään. Laivue aloitti toimintansa kuitenkin vasta helmikuussa 1940 saatuaan kalustokseen Morane-Saulnier M.S.406 -hävittäjät. Tammikuussa muodostettiin Hollolaan LLv 22 odottamaan yhdysvaltalaisia Brewster F2A-koneita, joista vain muutamia ehti palvelukseen ennen sotatoimien päättymistä. Helmikuussa suurhyökkäyksen alettua LLv 24 sai tehtäväkseen Kannaksen suojauksen. LLv 26 suojasi lisäksi Laatokan Karjalaa saatuaan aluksi Gloster Gladiator -koneita ja helmikuun lopulla Fiat G.50 -hävittäjiä. Maaliskuussa maataistelukielto kumottiin ja kaikki laivueet vedettiin Viipurinlahdelle maihinnousuntorjuntaan.Keskinen & Stenman, s. 20.


title: Lentorykmentti 2

text: Talvisodassa rykmentti lensi 3 486 sotalentoa saavuttaen 170 ilmavoittoa 23 koneen menetyksin.


title: Lentorykmentti 2

text: Jatkosodan alkaessa 25. kesäkuuta 1941 rykmentillä oli alaisuudessaan LLv 24, LLv 26 ja LLv 28. Lentolaivue 24 tukeutui Vesivehmaan ja Selänpään lentokentille Brewster-koneilla. LLv 26 oli sijoitettu Joroisiin Fiat-kalustolla ja LLv 28 Naarajärvelle Moraneilla. Sodan alkupäivinä rykmentin tehtävänä oli liikekannallepanon suojaus. Kesäkuun lopussa rykmentti sai tehtäväkseen Karjalan armeijan suojauksen sen edetessä Laatokan ja Aunuksen Karjalaan. Syyskuuhun mennessä rykmentin esikunta oli siirtynyt Salmiin ja laivueet Immolaan ja Lunkulaan. 16. syyskuuta LLv 26 irrotettiin rykmentistä ja liitettiin Lentorykmentti 3:een.


title: Lentorykmentti 2

text: Vuoden 1942 alussa hyökkäysvaiheen päätyttyä rykmentti oli siirtynyt aina Petroskoihin asti. LLv 24 suojasi Maaselän kannasta Nurmoilan, Kontupohjan ja Tiiksjärven kentiltä. LLv 28:n tehtävänä oli Äänisen alueen suojauslennot Viitanasta ja Petroskoista käsin. Toukokuussa ilmavoimien joukko-osastot järjesteltiin uudelleen toiminta-alueidensa mukaan. LeLv 16 liitettiin Lentorykmentti 2:een. Laivueen tehtäväksi annettiin tiedustelu rykmentin alueella Petroskoista ja Vitskasta käsin, kalustonaan Gladiator-, Westland Lysander- ja Fokker C.X -koneet. Heinäkuussa LeLv 24 siirtyi Karjalan kannakselle ja liitettiin LeR 3:een, jolloin LeLv 28:n vastuulle jäi koko toiminta-alueen suojaus.


title: Lentorykmentti 2

text: 16. kesäkuuta 1943 rykmentin komentajaksi tuli everstiluutnantti Raoul Harju-Jeanty. Helmikuussa 1944 laivueet nimettiin tehtäviensä mukaan uudelleen, jolloin LeLv 16:sta tuli Tiedustelulentolaivue 16 ja LeLv 28:sta Hävittäjälentolaivue 28. Kesä-heinäkuussa suurhyökkäyksen alettua rykmentti ja sen laivueet vetäytyivät Värtsilään.Keskinen & Stenman, s. 102. Heinäkuussa HLeLv 28 sai käyttöönsä Suomessa alkuperäistä tehokkaamman moottorin saaneita Mörkö-Moraneja sekä joukon Messerschmitt Bf 109 -koneita.Keskinen & Stenman, s. 104–105. Elokuussa rykmenttiä vahvistettiin vielä HLeLv 26:lla, jolla oli jäljellä 5 Brewsteriä, ja TLeLv 16 sai käyttöönsä kotimaisia Myrsky-koneita.


title: Lentorykmentti 2

text: Aselevon jälkeen syyskuussa laivueet vedettiin Hollolan ja Onttolan kentille. Rykmentti osallistui Lapin sotaan osana erikoisosasto Sarkoa tehtävänään torjunta- ja tiedustelulennot ja pommikoneiden suojaus.


title: Lentorykmentti 2

text: Joulukuussa 1944 ilmavoimat siirtyi rauhanajan vahvuuteen ja Lentorykmentti 2 sijoitettiin Rissalaan. HLeLv 28 nimettiin uudelleen Hävittäjälentolaivue 21:ksi kalustonaan Mörkö-Moranet ja HLeLv 26 Hävittäjälentolaivue 23:ksi Messerschmitt-koneilla. Syyskuussa 1948 HLeLv 21 lakkautettiin Morane-kaluston poistuessa käytöstä. Lentorykmentti 2 lakkautettiin kokonaan 1.12.1952 ilmavoimien uudistuksessa.


title: Massahallinta

text: Massahallinta on termi, jolla tarkoitetaan mm. palvelimien tai tietokoneiden joko osaksi tai kokonaan automatisoitua hallintatoimintaa. Massahallinta tapahtuu laitteille, joihin on mahdollista saada IP-osoite. Sen tavoitteena on yhdistää kaikki koneille tapahtuvat toimenpiteet käyttämällä vain yhtä ohjelmistoa. Ohjelmistot ovat yleisesti SaaS-pohjaisia, mutta niitä on löydettävissä myös lisenssipohjaisina.


title: Massahallinta

text: Asennus voidaan suorittaa kaikkiin IP-osoitteelliset koneisiin. Niihin asennetaan yhden kerran pieni client manuaalisesti käyttämällä esim. usb-liitäntää tai automaattisesti kaikille lähiverkon koneille. Ohjelmistojen käyttö tapahtuu kirjautumalla ohjelmaan sisään webbipohjaisesti (SaaS-versiot) tai omalta tietokoneelta (lisenssi-versiot).


title: Massahallinta

text: Massahallintaohjelmistot sisältävät yleisesti seuraavia toimintoja:


title: Massahallinta

text: Järjestelmät käyttävät automatisointeihin tekoälyä hyödykseen. Käyttäjä syöttää järjestelmään bottikomennon, joka valittuna ajankohtana tekee määrätyt työtehtävät. Samanaikaisesti voidaan sen avulla suorittaa automatisoituja toimintoja sadoista jopa kymmeniintuhansiin koneisiin.


title: Massahallinta

text: Automatisoinnin kohteena voivat olla esimerkiksi


title: Massahallinta

text: Tunnetuimpia massahallintaohjelmistoja edustavat mm. amerikkalainen Kasaya ja eurooppalainen NTRadmin


title: Teles

text: Teles (; n. 240 eaa.) oli antiikin kreikkalainen kyyniseen koulukuntaan kuulunut filosofi. Hän oli kotoisin Megarasta.


title: Teles

text: Teles kirjoitti useita keskusteluja ("diatribe"), joista Johannes Stobaios on säilyttänyt seitsemän katkelmaa. Nämä ovat seuraavista keskusteluista:Teleen keskustelut ovat varhaisimpia kyynisiä "diatribe"-muotoisia keskusteluja, vaikkakin Stobaioksen valikoima on peräisin varhaisemmasta muutoin tuntemattoman Theodoroksen kirjoittamasta Teleen teosten lyhennelmästä. Keskustelut koostuvat pitkälti lainauksista muilta filosofeilta, kuten Diogenes Sinopelainen, Krates Thebalainen, Ksenofon, Sokrates ja Stilpon. Teles on tärkeimpiä lähteitä koskien tämän vanhempaa aikalaista Bion Borysthenesläistä.


title: Teles

text: Teles on luokiteltu paitsi kyynikoihin myös sokraatikkoihin, ja J. A. Fabricius on luokitellut hänet virheellisesti pythagoralaisiin.


title: Moquegua

text: Moquegua on Moqueguan alueen pääkaupunki Perussa. Vuonna 2007 siellä oli noin 52 400 asukasta. Se sijaitsee Panamericana-valtatien varrella lähellä maan eteläkärkeä, noin 1100 km etelään maan pääkaupungista Limasta.


title: Ilkka Halonen

text: Ilkka Kalle August Halonen (s. 14. marraskuuta 1932 Kuopio) on suomalainen sotilas, kenraaliluutnantti evp. Halonen syntyi Kuopiossa jääkärikapteeni Otto Armas (Ami) Halosen ja lastentarhanopettaja Aino Hilja Halosen ensimmäisenä lapsena. Myöhemmin Halonen muutti perheensä mukana Siilinjärven Kasurilan kylään, missä hänen isänsä jääkärikapteeni Halonen toimi maanviljelijänä.


title: Ilkka Halonen

text: Halonen kirjoitti ylioppilaaksi Kuopion Lyseosta v. 1952. Varusmiespalveluksen jälkeen hän suoritti kadettikoulussa upseerin tutkinnon vuonna 1955. Hän oli joukkueenjohtajana ensimmäisessä suomalaisessa rauhanturvajoukossa (YKSK) Egyptissä 1956–1957. Hän palveli opetusupseerina ja komppanianpäällikkönä 2. prikaatissa ja reserviupseerikoulussa vuosina 1957–1963. Sotakorkeakoulussa Halonen opiskeli vuosina 1963–1965. Hän oli Sotakorkeakoulun opettajana vuosina 1965–1969 ja 1971–1975. Halosen sotilasura jatkui Uudenmaan Rakuunapataljoonasn ja Savon Prikaatin komentajana vuosina 1975–1980. Tämän jälkeen hän palveli Pääesikunnassa operatiivisen osaston päällikkönä. Hänet ylennettiin kenraalimajuriksi 1981 ja määrättiin Savo-Karjalan Sotilasläänin komentajaksi 1981 - 1984, minkä jälkeen hän oli Pääesikunnassa päämajamestarina ja yleisesikunnan päällikkönä vuosina 1984 -1989.Kenraaliluutnantiksi hänet ylennettiin 1986. Hänen viimeinen tehtävänsä aktiivipalveluksessa oli Pohjois-Suomen Sotilasläänin komentajuus vuosina 1989 -1992.


title: Ilkka Halonen

text: Halonen avioitui Maija-Liisa Variksen kanssa vuonna 1957, pariskunnalla on kaksi poikaa.


title: Ilkka Halonen

text:
Ilkka Halonen toimi Kadettikunnan puheenjohtajana 1984–1986 ja Jääkäripataljoona 27:n Perinneyhdistyksen puheenjohtajana 1989–1995.
Eläkepäivillään hän on edistänyt mm. ampumisharrastusta. Hän oli Sotainvalidien Veljesliiton Pohjois-Savon piirin puheenjohtajana vuosina 2001–2006, ja on osallistunut mm. asiantuntijana Jatkosodasta kertovien radio-ohjelmien tekemiseen.


title: Sabiinitarten ryöstö

text: Sabiinittarien ryöstö on roomalaisessa mytologiassa tarina siitä, miten Rooman varhaishistoriassa kaupungin asukkaat ryöstivät itselleen morsiamet kaupunkiin vierailemaan kutsuttujen sabiinilaisten keskuudesta.


title: Sabiinitarten ryöstö

text: Tarinan mukaan Roomassa ei sen perustamisen jälkeen ollut tarpeeksi vaimoja, eivätkä naapurikansojen naiset vapaaehtoisesti menneet naimisiin sen kansalaisten kanssa. Siksi kaupungin perustaja Romulus päätti ottaa viekkaudella, mitä ei muuten saanut. Hän valmisteli juhlalliset kisat merenjumalan Neptunuksen kunniaksi ja kutsui naapureita tulemaan niihin. Kisoihin tulikin suuri joukko naapureita, varsinkin sabiinilaisia. Sovitusta merkistä Rooman nuorukaiset sivalsivat kesken kisojen miekkansa ja ryöstivät suuren joukon nuoria naisia.


title: Sabiinitarten ryöstö

text: Kolme vuotta myöhemmin sabiinilaiset päättivät kostaa ryöstön. Naisten loukatut isät valmistautuivat taisteluun. Sabiinilaiset marssivat suurena joukkona Rooman alueelle. Siitä syttyneen taistelun aikana roomalaisten pakolla vaimoiksi ottamat sabiinilaiset naiset juoksivat hiukset sekaisin ja vaatteet revittyinä isiensä ja miestensä väliin ja taivuttivat rukouksillaan ja kyyneleillään heidät lopettamaan sodan. Naisten aloitteesta solmittiin valtioliitto, jonka mukaan roomalaiset ja sabiinilaiset liittyivät yhdeksi kansaksi, jonka hallituspaikaksi tuli Rooma. Sata sabinalaista sijoitettiin senaattiin, ja Romuluksen piti ottaa hallituskumppaniksensa sabiinien kuningas Tatius. Pian Tatius kuitenkin surmattiin eräässä kapinassa, ja tarinan mukaan senaattorit murhasivat Romuluksen.


title: Sabiinitarten ryöstö

text: Aihe on kiinnostanut monia taiteilijoita etenkin renessanssin aikana. Peter Paul Rubens maalasi siitä taulun 1630-luvun lopussa. Hänen versiossaan tausta on antiikin ajalta, mutta naiset ovat pukeutuneet 1600-luvun flaamilaisnaisten asuihin. Italiassa työskennelleen flaamilaisen Giambolognan tunnetuin työ on Firenzen Loggia dei Lanziin sijoitettu marmoriveistos tästä aiheesta, ja Giambolognan oppilas teki aiheesta myös pronssiversion. Nicolas Poussinin maalaus on Louvressa.


title: Willard Huyck

text: Willard Huyck on yhdysvaltalainen elokuvakäsikirjoittaja, joka on tullut tunnetuksi työstään elokuvan tekijä George Lucasin kanssa. He tutustuivat 1960-luvulla opiskellessaan elokuvantekoa ja kuuluivat molemmat "The Dirty Dozen" () nimiseen nuorten elokuvaajien ryhmään.


title: Willard Huyck

text: Huyck teki yhdessä Gloria Katzin ja Lucasin kanssa käsikirjoituksen elokuvaan "Svengijengi '62", josta he saivat Oscar-ehdokkuuden. Ryhmä työskenteli yhdessä myös elokuvan "Indiana Jones ja tuomion temppeli" -käsikirjoituksen parissa. Lucasin kanssa yhteistyössä syntyi myös Huyckin ohjaama "Howard – uuden ajan sankari" ("Howard the Duck"), joka oli suuri taloudellinen pettymys.


title: Willard Huyck

text: Huyck työskenteli elokuvissa sekä käsikirjoittajana että ohjaajana, joskus molemmissakin tehtävissä.


title: Made in Sodankylä

text: Made in Sodankylä on rap-artisti Stepan toinen studioalbumi. Se julkaistiin 17. maaliskuuta 2010 Joku Roti Recordsin kautta.


title: Made in Sodankylä

text:
Albumilla vierailevat muun muassa Laineen Kasperi, Hannibal, Tykopaatti ja Edorf. "Made in Sodankylä" nousi julkaisuviikollaan (12/2010) Suomen virallisella albumilistalla sijalle 22 ja vietti listalla yhteensä kaksi viikkoa. Kappaleesta "Kaikki hyvin" on julkaistu musiikkivideo.
"Hullut jätkät" -kappale koostuu eri Suomi rap kappaleiden biiteistä:


title: Agathobulos

text: Agathobulos (tai "Agathoboulos", ; n. 125 jaa.) oli antiikin kreikkalainen roomalaisajalla elänyt kyyniseen koulukuntaan kuulunut filosofi. Hän oli kotoisin Aleksandriasta.


title: Agathobulos

text: Agathobuloksen elämästä tiedetään vain vähän. Hieronymuksen teoksessa "Chronicon" Agathobulos on sijoitettu Plutarkhoksen, Sekstos Khaironeialaisen ja Oinomaoksen rinnalle keisari Hadrianuksen kolmannen hallitusvuoden (119) merkittävimpien filosofien joukkoon.


title: Agathobulos

text: Lukianoksen mukaan Agathobulos oli Demonaksin opettaja, ja myös Peregrinos Proteus opiskeli kyynistä elämäntapaa Aleksandriassa tämän ohjauksessa. Lukianoksen kuvauksen mukaan tähän ”askeesikurssiin” kuului pään ajeleminen puolittain, mudan hierominen kasvoihin, julkinen masturbointi, takapuolen piiskaaminen sekä muita ”paljoan karkeampiakin temppuja”. Lukianoksen kuvausta ei tule ottaa liian vakavasti, sillä tämä oli satiirikko, joka tunsi vastenmielisyyttä kyynikkoja ja erityisesti Peregrinosta kohtaan.


title: Keskiafrikankaija

text: Keskiafrikankaija ("Poicephalus crassus") eli aiemmalta nimeltään kameruninkaija on keskiafrikkalainen papukaija, joka elää Lounais-Tšadissa, Keski-Afrikan tasavallassa, Lounais-Sudanissa ja Pohjois-Zairessa. Sen holotyypin kuvaili Richard Bowdler Sharpe Ndorumasta Sudanista 1884.


title: Skylark (yhtye)

text: Skylark on Eddy Antoninin vuonna 1994 perustama italialainen power metal -yhtye.


title: Angolankaija

text: Angolankaija ("Poicephalus rueppellii") on lounaisafrikkalainen papukaija, joka elää Angolan lounaisosissa ja Namibian pohjois- ja keskiosissa. Sen holotyypin kuvaili John Edward Gray Nunezjoelta Damaramaasta 1884. Laji on nimetty Eduard Rüppellin kunniaksi. Angolankaija on huomaamaton oleskellessaan kuivien metsien suurissa puissa. Se paljastaa kuitenkin olinpaikkansa lyhyillä terävillä huudoillaan. Ravintoon kuuluvat niin toukat, joita se kaivelee lahoista puunrungoista kuin marjat, vihreät versot, siemenet kuin melonin ja akaasian palotkin. Angolankaija munii useimpien papukaijojen tavoin puunkoloon. Pituutta linnulla on 23 cm. Naaraalla on punainen iiris ja sininen kuvelaikku.


title: Gaius Mucius Scaevola

text: Gaius Mucius Scaevola, joskus myös "Gaius Mucius Cordus", oli myyttinen muinaisen Rooman sankari.


title: Gaius Mucius Scaevola

text: Kuningas Tarquinius oli yllyttänyt etruskien kuninkaan Porsennan sotaan Roomaa vastaan (508 eaa). Tämä onnistui piirittämään kaupungin ja toinen legendaarinen sankari, Horatius Cocles oli viivästyttänyt joukkojen lähestymistä Roomaan. Joukkojen onnistui perääntyä kaupungin muurien taakse. Porsenna esti kuitenkin kaiken tavaran tuonnin ja uhkasi näännyttää hätäytyneen kaupungin. Eräs ylevä nuorukainen, Mucius, päätti tehdä jalon teon, saattaaksensa Roomaa piirittävät viholliset hämmennyksen valtaan. Hän meni yksinään vihollisten leiriin, pitäen tikaria salassa viittansa alla. Estämättä pääsi hän kuninkaallisen teltan eteen, jossa sotaväelle juuri palkkaa maksettiin. Mucius tuntematta kuningasta oletti että joukon keskellä seisova mies se oli, ja tuli puukottaneeksi kuninkaallisen kirjurin kuoliaaksi.


title: Gaius Mucius Scaevola

text: Sotamiehet paikalla ottivat tuntemattoman kiinni, ryöstivät hänen aseensa ja veivät hänet kuningas Porsennan eteen. Pelkäämättä lausui jalo nuorukainen: "Nimeni on Mucius, olen Rooman kansalainen ja tahdoin tappaa isänmaani vihollisen. Koska olen erehtynyt, tahdon sinulle tunnustaa, etten ole ainoa, joka henkeäsi uhkaa." Kuningas pelästyi ja uhkasi poltattaa hänet roviolla, jos ei ilmoittanut kaikkia salaliitossa olevia. Roomalainen nuorukainen ei sanaakaan vastannut enää, vaan paljasti oikean käsivartensa, meni likellä olevalle hiilokselle, pani kätensä tuleen kasvojansa väräyttämättä ja antoi sen siinä palaa hiljakseen. Ympärillä seisovaiset hämmästyivät ja ihmettelivät, ja kuningas huusi: "Mene, mene rankaisematta! Olet ollut vihollisempi itsellesi kuin minulle. Minä soisin, että tuollainen urhollisuus sotisi minunkin puolestani!"


title: Gaius Mucius Scaevola

text: Kuningas pelästyi roomalaisten osoittamaa rohkeutta ja tarjosi nyt itse roomalaisille rauhaa. Rooman täytyi antaa muutamia kansalaisia pantiksi ja aikaisemmin etruskeilta valloittamansa maa takaisin. Mucius sai tapahtuman johdosta kunnianimen "Scaevola", vasenkätinen, ja tämän nimen perivät myös hänen jälkeisensä.


title: Etiopiankaija

text: Etiopiankaija ("Poicephalus flavifrons") on Etiopian kotoperäinen papukaija. Sen holotyypin kuvaili Eduard Rüppell Shewasta Etiopiasta 1845.


title: Sydänjuuret

text: Sydänjuuret on Mokoma-yhtyeen seitsemäs studioalbumi, joka ilmestyi 24. maaliskuuta 2010.


title: Sydänjuuret

text: Albumi äänitettiin Sound Supreme -studiolla Hämeenlinnassa ja miksattiin Astia-studiolla Lappeenrannassa vuodenvaihteen 2010 molemmin puolin. Albumin tuotti Janne Saksa ja miksasi Miitri Aaltonen.


title: Sydänjuuret

text: Albumin sanoitukset, jotka on kirjoittanut laulaja Marko Annala, kertovat suomalaisista arvoista ja perinteistä.


title: Sydänjuuret

text: Albumi julkaistiin normaalin CD- sekä vinyyliversion lisäksi kirjaversiona, joka sisältää Ville Pirisen kuvittaman 44-sivuisen kovakantisen kirjan sekä säveltäjän esipuheen jokaiselle kappaleelle. Albumin vinyyliversiossa on mukana mp3-latauskoodi.


title: Sydänjuuret

text: Albumin ilmestymisen jälkeen yhtye aloittaa "Onko siitä tullut leso" -nimisen kevätkiertueen. Kappaleista "Ei kahta sanaa (ilman kolmatta)" ja "Hei hei heinäkuu" on tehty myös musiikkivideot.


title: Sydänjuuret

text: Albumi nousi Suomen virallisen listan sijalle 1.


title: Sydänjuuret

text: Kaikki sanoitukset Marko Annala, kaikki sovitukset Mokoma.


title: Martti Laitinen

text: Martti Laitinen (s. 2. elokuuta 1925) on entinen suomalainen jalkapalloilija.


title: Martti Laitinen

text: Tukimiehenä pelannut Laitinen edusti koko uransa ajan Helsingin Ponnistusta vuosina 1947–1958. Ponnistus pelasi mestaruussarjassa ainoastaan kauden 1948, jona Laitinen pelasi 15 ottelua. Hän pelasi myös maajoukkueessa vuosina 1952–1953 kaksi maaottelua.


title: Martti Laitinen

text: Jalkapallon lisäksi Laitinen pelasi Ponnistuksessa myös jääpalloa TUL:n mestaruussarjassa, jossa hän voitti hopeaa kaudella 1948.


title: Heikki Lampi

text: Heikki Lampi (30. elokuuta 1957 Lahti – 29. elokuuta 2006 Lahti) oli suomalainen jalkapalloilija.


title: Heikki Lampi

text: Hyökkääjänä pelannut Lampi edusti urallaan Lahden Reipasta 1975–1980 ja 1982–1984 sekä Kotkan Työväen Palloilijoita 1981. Aktiiviuran jälkeen hän pelasi vielä III divisioonassa Lahden Palloseurassa ja FC Reippaassa. Lampi voitti Reippaassa Suomen Cupin kolmesti 1975, 1976 ja 1978. Kaikkiaan Lampi pelasi yhdeksän kauden aikana 151 pääsarjatason ottelua, joissa hän teki 45 maalia.


title: Heikki Lampi

text: Lampi pelasi maajoukkueessa yhden maaottelun vuonna 1979.


title: Cortona

text: Cortona on kunta ja kaupunki Italian Toscanassa. Se sijaitsee Arezzon maakunnan kaakkoisosassa korkealla Monte Egidio -vuoren rinteellä, 650m merenpinnan yläpuolella. Sieltä on näkymä yli Val di Chianan laakson. Kunnan kaupunkikeskus on muurin ympäröimä. Muurissa on seitsemän porttia sekä "Piazzale Caribaldi", joista pääsee kaupunkiin. Koska kaupunki on rakennettu vuoren rinteeseen, ovat sen kapeat kadut paikoin melko jyrkkiä. Cortona on matkailijoiden suosima kaupunki.


title: Cortona

text: Kaupungin korkeimmalla kohdalla on Medicien rakennuttama linnoitus Fortezza Medicea di Girifalco. Linnoitus rakennettiin 1556–1561 ja siinä on neljä bastionia. Samalla paikalla on ollut linnoitus jo aiemmin, mistä varhaisimmat tiedot ovat vuodelta 1258.


title: Cortona

text: Cortonan kaupungissa on lukuisia kirkkoja ja luostareita. Linnoituksen vieressä on "Santuario Santa Margherita", minkä alttarilla on kirkon pyhimyksen, Santa Margheritan (k. 1297), muumio nähtävillä. Muita keskeisiä kirkkoja ovat "il Duomo" korkeine torneineen, "San Francesco" sekä muurin ulkopuolella sijaitseva "San Domenico" (rakennettu 1391–1438).


title: Cortona

text: Kaupungin keskeisin paikka on kaupungintalo "Palazzo Communale" sekä sen edessä oleva aukio "Piazza della Repubblica", mistä lähtevät kaupungin tärkeimmät kadut. "Palazzo Communale" on ollut samalla paikalla jo 1100-luvun alkupuolelta saakka, mutta se on aikojen saatossa useasti uudistettu erilaisten tuhojen jälkeen.


title: Cortona

text: Yhteen kaupungin monista palatseista, "Palazzo Casali"in, on rakennettu yleinen kirjasto sekä museo MAEC. MAEC eli "Museo dell’ Accademia Etrusca e della Città di Cortona" esittelee laajasti samalla paikalla sijainneen etruskien kaupungin historiaa. Näytteillä on runsaasti niin erilaisia käyttöesineitä kuin myös koruja ja taide-esineitä. Cortonan paikalla sijainnut muinainen etruskien kaupunkivaltio on ollut olemassa jo kahdeksannella vuosisadalla eaa. Kaupungissa on paljon ravintoloita ja pikkuliikkeitä. Suuremmat kaupat ja marketit ovat alhaalla laaksossa Camucian kaupungissa. Siellä on myös rautatieasema, mistä pääsee Firenzeen tunneittain. Junamatka Firenzeen kestää noin 1,5 tuntia.


title: Cortona

text: Alueen viini sai vuonna 1999 laatuluokituksen DOC Cortona.


title: Cortona

text: Cortonan kaupungissa on kuvattu elokuva Toscanan auringon alla.


title: Mikko Lampi

text: Mikko Lampi (s. 3. kesäkuuta 1952) on entinen suomalainen jalkapalloilija.


title: Mikko Lampi

text: Puolustajana pelannut Lampi edusti urallaan Ilves-Kissoja 1970–1974, Tampereen Ilvestä 1974-1976 ja Sepsi-78:a 1977–1985. Kaikkiaan Lampi pelasi seitsemän pääsarjakauden aikana 139 ottelua, joissa hän teki kolme maalia.


title: Mikko Lampi

text: Lampi pelasi maajoukkueessa vuosina 1979–1980 yhteensä 16 maaottelua.


title: Mikko Lampi

text: Myös Lammen poika Veli (s. 1984) on Suomea maajoukkuetasolla edustanut jalkapalloilija.


title: Valkjärvi (Käkisalmen piiri)

text: Valkjärvi eli Mitšurinskoje () on maalaiskunta ja sen keskustaajama Leningradin alueen Käkisalmen piirissä Venäjällä. Taajama sijaitsee Karjalankannaksen keskiosassa Valkjärven pohjoisrannalla 80 kilometriä Käkisalmesta etelään ja 90 kilometriä Pietarista pohjoiseen. Kunnassa on 2 100 asukasta (vuonna 2012).


title: Valkjärvi (Käkisalmen piiri)

text: Kunnan pinta-ala on 35,1 neliökilometriä. Pohjoisessa, idässä ja etelässä sitä ympäröi Mäkrälän eli Razdoljen kunta ja lännessä se rajoittuu Punnuksen eli Krasnoozjornojen kuntaan. Keskustaajaman lisäksi Valkjärven kuntaan kuuluu Kuoppahampaalan kylä (ven. Petritšenko). Kunnassa on kahdeksan puutarhapalsta- ja huvila-aluetta, joilla asuu kesäisin enimmillään 4 000 henkeä.


title: Valkjärvi (Käkisalmen piiri)

text: Pinta-alasta 66,6 % on metsää, 17,8 % maatalousmaata ja 13,8 % asuinaluetta. Kunnan eteläosassa sijaitsee Valkjärven (ven. Mitšurinskoje) pohjoispää ja Jauholampi (Svetloje), koillisessa Saarijärvi (Morozovskoje), Nahkalampi (Harlampovskoje), Häräjärvi (Svetloje) sekä Kartjärven eteläosa (Zarosšeje). Koillisosa kuuluu Väärämäenselän rauhoitusalueeseen. Hyötykaivannaisia ovat turve ja sapropeeli.


title: Valkjärvi (Käkisalmen piiri)

text: Taajama on Suomeen kuuluneen Valkjärven kunnan entinen kirkonkylä. Suurin osa Suomen Valkjärven kuntaa kuuluu nykyiseen Mäkrälään, osa myös Punnukseen ja Petäjärveen. Venäjänkielinen nimi Mitšurinskoje on annettu vuonna 1948 neuvostoliittolaisen kasvinjalostajan Ivan Mitšurinin mukaan.


title: Valkjärvi (Käkisalmen piiri)

text: Valkjärven kautta kulkee Soittolan (ven. Podgorje) ja Raudun (Sosnovo) välinen maantie, josta haarautuu tie Lipolaan (Kotovo). Taajamasta on linja-autoyhteydet Punnukseen, Rautuun ja Pietariin. Lähin rautatieasema on Raudussa.


title: Valkjärvi (Käkisalmen piiri)

text: Kunnassa toimii pienimuotoista rakennustarvike- ja puunjalostusteollisuutta. Aikaisemmin harjoitettu turvetuotanto loppui vuonna 2007. Myös maatalousyritys ja meijeri ovat lopettaneet toimintansa. Maanviljelyä harjoittavat Valkjärven maatalousoppilaitos sekä Punnuksen maatalousyritys. Lisäksi on 11 yksityistilaa, 338 henkilökohtaista aputaloutta, hevostila ja kanifarmi.


title: Valkjärvi (Käkisalmen piiri)

text: Palveluihin kuuluvat lastentarha, keskikoulu, kirjasto, pieni poliklinikka, posti, pankki, joukko kauppoja ja kahvila. Kulttuuri- ja vapaa-ajankeskus järjestää tilaisuutensa koulun ja maatalousoppilaitoksen tiloissa. Kunnan alueella toimii viisi lomakylää, kaksi lasten kesäleiriä, lastentarhan kesäkoti, kalastusmaja, hotelli ja kaksi vierasmajaa.


title: Edward Smith-Stanley (13. Derbyn jaarli)

text: Edward Smith-Stanley (21. huhtikuuta 1775 – 30. kesäkuuta 1851 Knowsley Park) oli englantilainen valtiomies, luonnontutkija, keräilijä ja lintutieteilijä.


text: Edward Smith-Stanley vanhemmat olivat Edward Smith-Stanley, 12. Derbyn jaarli, ja Elizabeth Hamilton. Hän avioitui serkkunsa Charlotte Margaret Hornbyn kanssa 1798.


text: Päätettyään opintonsa Eton Collegessa ja Cambridgen Trinity Collegessa lordi Stanley oli Preston ja Lancashiren parlamenttiedustaja 1796–1832. Vuonna 1834 hän peri isänsä tittelin Derbyn 13. jaarlina ja vetäytyi politiikasta, keskittyen elävien ja kuolleiden eläinten kokoelmiinsa Knowsley Hallissa Liverpoolin lähellä. Hänellä oli suuri kokoelma eläviä eläimiä ja hänen kuollessaan se käsitti 1 272 lintua ja 345 nisäkästä, jotka oli toimittanut Englantiin joukko tutkimusmatkailijoita, muun muassa Joseph Burke. Osa kokoelmista on sijoitettu Liverpoolin museoon.


text: Smith-Stanley oli kirjailija ja ornitologi Edward Learin suojelija eli mesenaatti. Hän toimi Linnaean Societyn puheenjohtajana 1828-1833 ja Zoological Societyn puheenjohtajana.


text: Stanley nimesi useita uusia lintulajeja, muun muassa isokaijasen ja viirukalastajan ("Halcyon chelicuti").


title: Philipp Etter

text: Philipp Etter (21. joulukuuta 1891, Menzingen, Zug – 23. joulukuuta 1977, Bern) oli sveitsiläinen poliitikko, joka toimi maansa sisäministerinä vuosina 1934-1959. Hän oli myös liittopresidenttı neljästi: 1939, 1942, 1947 ja 1953. Etter kuului Sveitsin kristillisdemokraattiseen kansanpuolueeseen.


title: Philipp Etter

text: Ammatiltaan Etter oli asianajaja. Hänet on haudattu Berniin.


title: Madagaskarinkaijanen

text: Madagaskarinkaijanen, aikaisemmalta nimeltään harmaapääpapukaija ("Agapornis canus") on Madagaskarin kotoperäinen kaija. Sen holotyypin kuvaili Johann Friedrich Gmelin Madagaskarilta ja Mauritiukselta 1788. Lajista tunnetaan kaksi alalajia, joista nimialalaji "canus" elää saaren itä- ja länsiosissa ja "ablectanea" eteäosassa.


title: Madagaskarinkaijanen

text: Madagaskarinkaijanen kasvaa 14 senttiä pitkäksi ja painaa aikuisena noin 28 grammaa. Koiras on lähes kokonaan vihreä, mutta pää, niska ja rinta ovat vaaleanharmaat ja siiven alapinnat ovat mustat. Naaraan pää puolestaan on vaalean kellanvihreä. Nokka on harmaa tai valkoinen ja silmät ovat ruskeat. Alalaji "ablectanea" on tummempi.


title: Sambesinkaijanen

text: Sambesinkaijanen ("Agapornis lilianae") on eteläisessa Afrikassa elävä kaija. Sen elinympäristö käsittää Sambesin laakson Sambiassa ja Zimbabwessa sekä erilliset populaatiot Etelä-Tansaniassa, Luoteis-Mosambikissa ja Malawissa. Laji on siirretty Itä-Sambiaan, jonka kannasta on karkulaisten muodostama yhteisö siirtynyt Etelä-Namibiaan. Lajin holotyypin kuvaili George Ernest Shelley Liwondesta Malawista.


title: Emil Welti

text: Friedrich Emil Welti (23. huhtikuuta 1825, Zurzach, Aargau – 24. helmikuuta 1899, Bern) oli sveitsiläinen poliitikko, asianajaja ja tuomari. Hän kuului Sveitsin liittoneuvostoon vuosina 1866-1891 ja toimi kuudesti liittopresidenttinä; 1869, 1872, 1876, 1880, 1884 ja 1891.


title: Crysis 2

text: Crysis 2 on Crytekin kehittämä ja Electronic Artsin julkaisema ensimmäisen persoonan ammuntapeli. Peli julkaistiin maaliskuussa 2011 Microsoft Windowsille, PlayStation 3:lle ja Xbox 360:lle. Peli oli alkujaan tarkoitus julkaista jo vuoden 2010 lopulla, mutta julkaisua siirrettiin tuntemattomasta syystä. "Crysis 2" on vuonna 2007 julkaistun "Crysisin" ja sen spin-offin "Crysis Warheadin" jatko-osa, sekä toinen osa suunnitellusta trilogiasta.


title: Crysis 2

text: Electronic Arts julkisti pelin minuutin mittaisella teaserillä E3-konferenssissa vuonna 2009. Lisäksi uudesta CryEngine 3:sta julkaistiin traileri Game Developers Conferencessa vuonna 2009. Pelin markkinointi käynnistyi suuremmassa mittakaavassa vuoden 2011 alussa. Pelistä julkaistiin muun muassa moninpelidemo ensin Xbox 360:lle sekä myöhemmin Windowsille ja PlayStation 3:lle. Moninpeliosion on kehittänyt Free Radicalina ennen tunnettu brittiläinen Crytek UK. Pelin internetpelaus päättyi 30. kesäkuuta 2014.


title: Crysis 2

text: "Crysis 2" sijoittuu New Yorkiin vuonna 2023. Juoni ei ole välitöntä jatkoa Tyynenmeren saarelle sijoittuvasta ensimmäisestä osasta, vaan pelit ovat yhtenevästä taustastaan huolimatta itsenäisiä juonikokonaisuuksia, joiden väliin jää kolme vuotta aikaa. Crytekin mukaan se halusi välttää tekemästä jälleen yhtä viidakkopeliä, joskin raunioitunutta kaupunkia on kuvailtu uudenlaiseksi urbaaniksi viidakoksi. Pelin alkaessa kaupunki on joutunut muukalaisinvaasion kouriin. Vihollisia on merkittävästi uudistettu, ja pääosan ottaa Alcatraz-niminen supersotilas, jonka kyvyt kumpuavat päivitetystä Nanopuku 2:sta .


title: Crysis 2

text: Nanopuku suojaa luodeilta sekä mahdollistaa nopeamman liikkumisen, yli-inhimilliset voimat ja väliaikaisen näkymättömyyden. Merkittävänä muutoksena kykyjen käyttöä on suoraviivaistettu ensimmäisestä osasta, jotta pelaaminen olisi vimmaisempaa ja kykyjen hyödyntäminen tehokkaampaa . Erikoiskyvyt ovat yksi pelin avaintekijöistä, ja pelaajan tarkoituksena on pysäyttää muukalaishyökkäys niitä eri tilanteisiin soveltaen yhdessä aseiden kanssa.


title: Crysis 2

text: "Crysis 2" on ensimmäinen peli, joka käyttää Crytekin kehittämän CryEngine-pelimoottorin kolmatta, konsoleiden kanssa yhteensopivaa versiota. CryEngine 3 on optimoitu useille alustoille, eikä se tue "Crysis 2":n julkaisussa DirectX 10- tai 11-rajapintaa. Tuki DirectX 11:lle on luvattu lisätä pelin Windows-versioon myöhemmin. Puute on herättänyt keskustelua, sillä sarjan ensimmäinen osa hyödynsi CryEngine 2:ta ja tuki DirectX 9:n lisäksi DirectX 10:tä.


title: Iroquois

text: Iroquois voi tarkoittaa ainakin seuraavia:


title: Karl Schenk

text: Johann Carl Emmanuel Schenk (1. joulukuuta 1823, Signau, Bern – 18. heinäkuuta 1895) oli sveitsiläinen pastori ja poliitikko.


title: Karl Schenk

text: Schenk jäi orvoksi 11-vuotiaana ja eleli eteläisessä Saksassa 16-vuotiaaksi ennen kuin hän pääsi opiskelemaan teologiaa. Myöhemmin valmistumisen jälkeen Schenk meni naimisiin Elise Kährin kanssa. Pari sai yhdeksän lasta joista kaksi kuoli jo nuorena.


title: Karl Schenk

text: 1856 Schenk valittiin liittokokoukseen ja kolme vuotta myöhemmin hänestä tehtiin myös Bernin yliopiston kunniatohtori. 7. joulukuuta 1863 Schenk valittiin liittokokouksen puhemieheksi ja vain viisi päivää myöhemmin myös Sveitsin liittoneuvoston jäseneksi. Schenk valitsi liittoneuvoston ja seurasi sisäministerinä Jakob Stämpfliä.


title: Karl Schenk

text: Liittoneuvostossa Schenck oli kuudesti presidenttinä; 1865, 1871, 1874, 1878, 1885 ja 1893. Sisäministerin salkun lisäksi hän johti talous- (1872) sekä rautatie- ja kauppaministeriötä (1875-1877). Schenck toimi liittoneuvostossa yhteensä 31 vuotta yhteenmenoon ennen kuolemaansa heinäkuussa 1895. Hän on edelleen tähän päivään mennessä pisimpään liittoneuvoston jäsenenä toiminut poliitikko.


title: Meidän iloinen joukkomme

text: Meidän iloinen joukkomme ("On Our Merry Way" tai "A Miracle Can Happen") on yhdysvaltalainen elokuva vuodelta 1948. Elokuvan ohjaajaksi on ilmoitettu Leslie Fenton, mutta myös King Vidor ja George Stevens ohjasivat osia elokuvasta.


title: Meidän iloinen joukkomme

text: Elokuva koostuu kolmesta eri osiosta, jotka yhdistää toisiinsa Burgess Meredithin näyttelemä reportteri Oliver Pease, joka haastattelee ihmisiä lasten vaikutuksesta heidän elämäänsä. Ensimmäisessä osiossa Pease haastattelee muusikoita Slimiä (James Stewart) ja Lankia (Henry Fonda). Toisessa osiossa haastateltavina ovat varhaiskypsän lapsinäyttelijän kanssa työskentelevät avustajat Gloria Manners (Dorothy Lamour) ja Ashton Carrington (Victor Moore). Viimeisessä osiossa esiintyvät kulkurit Al (Fred MacMurray) ja Floyd (William Demarest), jotka ovat joutuneet ongelmiin murrosikäisen pilailijan kanssa.


title: Renessanssin kirjallisuus

text: Renessanssia pidetään yleisesti antiikin kulttuurin "uudelleen heräämisen aikana", joka sijoittui noin 1400-luvun puolivälin ja 1600-luvun väliseen ajanjaksoon. Antiikin arvostus näkyi niin tieteissä, taiteissa, kuin myös kirjallisuudessa. Tuohon aikaan antiikin klassikoita käännettiin latinaksi sekä aiheita kirjallisuuteen haettiin antiikin myyteistä sekä taruista. Tarinoiden mukaisesti antiikin naisihannetta korostettiin, joissain tapauksissa aiheita etsittiin myös keskiajalta. Joitakin teoksia kirjoitettiin kokonaan uudelleen renessanssin tyylille sopivaksi.


title: Renessanssin kirjallisuus

text: Tärkeimpiä tyylipiirteitä:


title: Renessanssin kirjallisuus

text: Renessanssin myötä kriittinen asenne kirjallisuutta kohtaan yleistyi, minkä ansioista oma mielipide uskallettiin tuoda selvemmin esille. Myös kirjallisuuden viihteellisyyden lisääntyminen sekä antiikin myyttien innoittama fantasiointi jättivät jälkensä renessanssin ajan kirjallisuuteen ja sen tyylipiirteisiin. Muun muassa fantasioinnin myötä syntyivät esimerkiksi tietoisesti fantasian maailmasta kertovat pastoraalit.


title: Renessanssin kirjallisuus

text:
Yhteiskunnallinen tilanne muuttui, kun katolisen kirkon jumalakeskeisyyden tilalla alettiin suosia ihmiskeskeisyyttä ja arvostaa yksilön vapautta, persoonallisuutta sekä älyä kirkon ja skolastiikan arvovaltaa vastaan. Maailmankuva laajeni löytöretkien, Kopernikuksen ja Galilein aurinkokeskisen maailmankuvan ja Gutenbergin kehittämän kirjapainotaidon myötä. Tämä mahdollisti humanismin aatteen ja kirjallisuuden leviämisen sekä antiikin kirjoitusten keräämisen talteen.
Renessanssin uudet aatteet johtivat 1500-luvun alussa uskonpuhdistukseen, jolla oli suuri merkitys kansankielisen kirjallisuuden synnylle useissa maissa. Uskonpuhdistus on haluttu nähdä myös renessanssin torjumisena, haluttomuutena korostaa ihmistä yksilönä. Renessanssilla ja uskonpuhdistuksella oli kuitenkin paljon yhteisiä piirteitä keskiajan koulutuksen ja opetuksen virheiden korjaamisessa sekä uuden sisällön antamisessa kirjalliselle sivistykselle. Yhteistä oli myös halu uudistaa ihmisen ja Jumalan suhdetta.


title: Renessanssin kirjallisuus

text:
Renessanssin isänä pidetään Danten (1265-1321) ohella italialaista runoilijaa, renessanssifilosofia ja humanistia Francesco Petrarcaa (1304-1374), joka nähdään myös ensimmäisenä modernina runoilijana. Nykyaikaisen novellitaiteen luojana puolestaan pidetään italialaista Giovanni Boccacciota (1313-1375), jonka tunnetuin romaani on sadasta novellista koostuva Decamerone.
Kirjallisuudessa uskonpuhdistuksen aikana merkittäviä henkilöitä olivat käännöstyöstään tunnettu Martti Luther (1483-1546) ja humanisti Erasmus Rotterdamilainen (1466-1536), jonka tunnetuin teos on nimeltään Tyhmyyden ylistys. Erasmus myös käänsi lukuisia antiikin klassisia teoksia latinaksi muun muassa Cicerolta ja Aristoteleeltä.


title: Renessanssin kirjallisuus

text: Italian renessanssi voidaan jakaa kirjallisuuden osalta kahteen vaiheeseen: Petrarcan sekä Boccaccion aikaan firenzeläiseen 1300-luvun varhaisrenessanssiin. Heidän edustamansa humanismi, joka tarkoitti aikanaan antiikin ihanteisiin perehtynyttä oppineisuutta, levisi ensin yläluokan sivistykseksi humanismikoulujen kautta.


title: Renessanssin kirjallisuus

text: Italian elintavat olivat suotuisat renessanssin kasvulle sekä kehitykselle. Italian pikkuvaltioiden vallan tasapaino syntyi paavin ja keisarin yhteistyöstä. Näin ollen yksipuolisen vallan sijasta pienet valtakeskukset saivat tilaa. Tasainen tilanne edesauttoi renessanssin yksilöllisyyden nousua, koska ylimykset saattoivat vaihtuvan valtapolitiikan keskellä luottaa vain itseensä. Renessanssin keskuksen syntymiseen Italiaan vaikutti eniten kaksi asiaa: taloudellinen vauraus ja tavaranvaihdon keskittymä.


title: Renessanssin kirjallisuus

text: Suomessa renessanssiaikana ei luotu varsinaista kaunokirjallisuutta, vaan renessanssi loi vain pohjan äidinkielisen kulttuurin kehittymiselle Mikael Agricolan käännöstyön myötä. Euroopassa renessanssin kirjailijat loivat pohjan nykyromaanille ja renessanssin aikana syntyivät ensimmäinen romaani ja novelli. http://kolmenmintaskuin.wordpress.com/2008/10/29/renessanssin-ja-symbolismin-ajan-kirjallisuuden-kirjailijoiden-vertailua/


Renessanssin kirjallisuus


title: IPad (1. sukupolvi)

text: iPad on Applen taulutietokone. Laite julkaistiin 27. tammikuuta 2010. iPad toimii iPhonen ja iPod touchin tapaan Applen omalla iOS-käyttöjärjestelmällä, jonka käyttöliittymä on muokattu tukemaan iPadin suurempaa näyttöä. Laitteessa on 9,7 tuuman LED-taustavalaistu monikosketusnäyttö, joka toimii XGA-resoluutiolla (1024×768 pikseliä). Laitteen ytimenä toimii Applen suunnittelema Apple A4 -järjestelmäpiiri.


title: IPad (1. sukupolvi)

text: Laitteesta on saatavilla kaksi mallia, joista toisessa on sekä WLAN- että 3G-yhteys ja toisessa vain WLAN-yhteys. Mallien toimitukset alkoivat Yhdysvalloissa huhtikuussa 2010 ja Australiassa, Kanadassa, Ranskassa, Saksassa, Italiassa, Espanjassa, Japanissa, Sveitsissä ja Isossa-Britanniassa toukokuussa 2010. Suomessa, Ruotsissa, Norjassa ja Tanskassa laite julkaistiin marraskuussa 2010.


title: IPad (1. sukupolvi)

text: iPadissa on ulkoiset portit telakkaliitäntänä yleiseen sisään- ja ulostuloon, 3,5 millimetrin kuulokeliitäntä, kaiutin ja mikrofoni.


title: IPad (1. sukupolvi)

text: iPadia ohjataan monikosketusnäytöllä, joka vie suurimman osan laitteen etuosasta. iPadissa on fyysiset painikkeet laitteen lukitsemiseen, näytön käännön estämiseen/äänetön tila, äänenvoimakkuuden säätämiseen sekä painike, jolla voidaan palata kotivalikkoon. Siinä on myös kiihtyvyysanturi, jolla voidaan tarkkailla laitteen liikettä, ja digitaalinen kompassi. IPodista ja iPhonesta poiketen iPadin näyttöä voi kääntää mihin suuntaan tahansa 90 asteen välein, jolloin laitteella ei ole niin sanottua ”oikeata” ylä- ja alaosaa. Liukukytkimen, jolla voi mykistää iPadin, voi muuttaa asetuksista kallistuksen lukitusnäppäimeksi tai mykistysnäppäimeksi. iOS 4 -päivityksessä kytkin palautettiin mykistämään äänet.


title: IPad (1. sukupolvi)

text: Apple myy iPadiin muutamia lisävarusteita:Kuten iPhonelle, myös iPadille voidaan luoda uusia kolmannen osapuolen sovelluksia iPhone SDK -sovelluskehitystyökalujen avulla. Sovelluksia voi ladata vain Applen App Store -sovelluskaupasta. iPad pystyy pyörittämään suurinta osaa kolmannen osapuolen iPhone-sovelluksista sellaisenaan, joko skaalattuna näytölle tai alkuperäisessä koossa, mutta kehittäjät voivat luoda myös vain iPadille tarkoitettuja sovelluksia. Julkaisun aikaan saatavilla oli noin 1 000 iPadille suunniteltua sovellusta. Laite käyttää iBooks-sovellusta e-kirjojen selaamiseen ja lataamiseen. E-kirjat ladataan EPUB-formaatissa iBookstoresta.Hinnat on poimittu jokaisen maan omasta Apple Store -internetmyymälästä 21. heinäkuuta 2010 sekä 29. heinäkuuta 2010. Hinnat ovat Applen suositushintoja ja saattavat muuttua ajan kuluessa.


title: IPad (1. sukupolvi)

text: iPadin julkistus jakoi mielipiteet. Jotkut kutsuivat sitä jopa melkeinpä kannettavan tietokoneen tuhoajaksi. 16 gigatavun WLAN-mallin hinta, 499 dollaria, yllätti muun muassa Applen kilpailijat, jotka odottivat korkeampaa hintaa. Kun laite julkaistiin muissa maissa, tuhansia ihmisiä jonotti ensimmäisenä myyntipäivänä saadakseen oman iPadinsa. iPadia kuitenkin moitittiin joistakin sen puuttuvista ominaisuuksista, kuten kameran, Adobe Flash Playerin sekä laajakuvanäytön puutteesta.


title: Mahalen kansallispuisto

text: Mahalen kansallispuisto on luonnonsuojelualue Tansaniassa, Mahalen vuorilla. Puisto sijaitsee Tanganjikajärven itärannalla 128 km Kigalen kaupungista etelään. Se perustettiin vuonna 1985 etenkin simpanssien suojelua varten. Puiston pinta-ala on 1 613 km².


title: Mahalen kansallispuisto

text: Mahalen kansallispuiston alueella ei ole lainkaan teitä. Sinne saavutaan veneellä, ja siellä liikutaan vain jalkaisin.


title: Tohtori John A. Zoidberg

text: Tri. Zoidberg on kuvitteellinen hahmo "Futurama"-televisiosarjassa. Hahmon ääninäyttelijä on Billy West.


title: Tohtori John A. Zoidberg

text: Tri. Zoidberg syntyi Decapod 10:llä ja on äyriäis-avaruusolento. Tri. Zoidberg on ammatiltaan lääkäri ja työskentelee professori Hubert J. Farnsworthin omistamalla Planet Expressillä. Vaikkakin Tri. Zoidberg on lääkäri, elää hän köyhyydessä ja syö yleensä sen mitä löytää Planet Expressin roskiksista. Tri Zoidbergista ei juurikaan kukaan pidä ja siksi on hän on hyvin yksinäinen ja yrittää välillä epätoivoisesti löytää ystäviä tai huomiota.


title: Alihankkija

text: Alihankkija (tai aliurakoitsija) on henkilö tai useassa tapauksessa yhtiö, joka on sitoutunut hankkimaan tai toteuttamaan urakkasopimuksen mukaisen työn, materiaalin tai muun sopimukseen sisälletyn asian, mutta joka ei ole tehnyt sopimusta suoraan tilaajan kanssa vaan yhden tai useamman välikäden kautta. Tilaajan ja alihankkijan välikätenä voi olla pääurakoitsijan lisäksi yksi tai useampi muu alihankkija. Alihankinta (tai aliurakointi) on vastaavasti pääurakoitsijan tai toisen aliurakoitsijan eteenpäin myymä työ-, materiaali-, tai muu sopimuksen mukainen tilaus.


title: Alihankkija

text: Yksinkertaisimmillaan aliurakointi on pääurakoitsijan sopimusta vastaan vaatima työ tai materiaali, joka päätyy tilaajalle joko suoraan tai pääurakoitsijan kautta. Alihankinta voi kattaa myös monihaaraisen useita suunnittelijoita, valmistajia ja asentajia vaativan verkoston, joka on tyypillistä etenkin suurien tilausten kuten suurien rakennusten, lentokoneiden, laivojen, avaruusalusten ja muiden suurien tai monimutkaisten rakennelmien toteuttamisessa. Alihankinta voi sisältää alkuperäisen tilauksen vaatiman työn kokonaisuudessaan tai vain osittain.


title: Alihankkija

text: Alihankinnan tarkoituksena on jakaa kokonaistyömäärää eri alojen osaajille, vähentää kustannuksia hyödyntämällä kilpailuttamista, sekä jakaa tilauksen toteuttamiseen liittyvää vastuuta ja riskitekijöitä eri alihankkijoille. Alihankinta mahdollistaa myös yhtiön osaamisen tai tuotevalikoiman keskittämistä kapeammalle sektorille.


title: Apian urheilutalo

text: Apian urheilutalo on Valkeakoskella sijaitseva liikuntapaikka. Urheilutaloon kuuluu liikuntasali, uimahalli, soutuallastila, judotila, kuntosali, painisali, voimailusali ja solarium. Uimahalli rakennettiin 1980 ja liikuntahalli valmistui sen yhteyteen 1986.


title: Apian urheilutalo

text: Valkeakosken Isku-Veikot ja Futsal Mad Max pelaavat kotiottelunsa urheilutalon liikuntasalissa. Saliin mahtuu 990 katsojaa.


title: Apian urheilutalo

text: Urheilutalolla on järjestetty lukuisia Aerobicin arvokisoja. Sekä Rock'n'Swing- tanssien Sm- ja Gp-kisoja sekä Acrobatic Rock'n'Rollin Europe Cup ja Boogie woogien World Cup vuonna 2008.


title: Naavatillandsia

text: Naavatillandsia ("Tillandsia usneoides") eli espanjansammal on ananaskasvien heimoon ja tillandsioiden sukuun kuuluva kasvilaji. Sitä esiintyy eteläisessä Yhdysvalloissa, Karibialla, Väli-Amerikassa ja Etelä-Amerikassa. Kasvi on riippuva päällyskasvi, jolla ei ole lainkaan juuria. Naavatillandsian suomenkielinen nimi ja tieteellinen lajinimi "usneoides", joka tarkoittaa ”naavan kaltaista”, viittaavat kumpikin kasvin naavoja ("Usnea") muistuttavaan ulkonäköön. Nykyään sitä käytetään koristeena kukka-asetelmissa ja käsitöissä.


title: Naavatillandsia

text: Naavatillandsia on riippuva juureton päällyskasvi. Kapeat varret kasvavat noin kolmimetrisiksi. Sekä varret että lehdet ovat tiheään karvoittuneita ja hopeanharmaita. Lehdet ovat kapeita, meheviä, usein kiertyneitä, 1,5–3 senttimetriä pitkiä ja 1–2 millimetriä leveitä. Kapea lehtilapa on sisäkierteinen ja teräväkärkinen.


title: Naavatillandsia

text: Kukat kasvavat yksittäin. Niitä ympäröivät puikeat 4–5 millimetriä pitkät suojuslehdet. Verholehdet ovat teräväkärkisen puikeita ja 6–7 millimetriä pitkiä. Teriö on harittava. Terälehdet ovat keltavihreitä, soikeita ja enimmillään noin yhden senttimetrin pituisia. Hedelmä on 2,5 senttimeriä pitkä kypsänä kolmiliuskaisesti aukeava kota. Siemenillä on lenninhaivenet.


title: Naavatillandsia

text: Naavatillandsia kasvaa laajalla alueella Amerikan mantereilla Yhdysvaltain eteläosista ja Meksikosta Väli-Amerikan kautta Etelä-Amerikkaan. Etelä-Amerikassa sitä esiintyy suuressa osassa mannerta etelässä Argentiinaan asti. Lisäksi sitä kasvaa luontaisena useilla Karibian saarilla.


title: Naavatillandsia

text: Naavatillandsia kasvaa päällyskasvina yleensä puiden päällä. Joskus se saattaa kasvaa myös aidoilla, puhelinpylväillä ja -linjoilla. Sen on todettu viihtyvän paremmin eräiden tiettyjen puiden oksilla kuin toisten. Naavatillandsian suosimia puita ovat varsinkin floridansuosypressi ("Taxodium distichum") ja virginiantammi ("Quercus virginiana").


title: Naavatillandsia

text: Naavatillandsiaa käytetään koristeena kukka-asetelmissa ja käsitöissä. Kuivattua naavatillandsiaa voidaan käyttää myös pakkauspehmusteena ja istutusten katteena. Historiallisesti sitä on käytetty laajasti patjojen, huonekalujen ja autonistuinten täytteenä. 1960-lukuun mennessä synteettiset materiaalit kuitenkin korvasivat sen pehmusteena, eikä naavatillandsiaa enää kerätä kaupallisesti kuivattavaksi pehmusteeksi. Useat Pohjois-Amerikan alkuperäiskansat, kuten seminolit, käyttivät perinteisesti naavatillandsiaa nuolten, astioiden ja muiden esineiden suojaavana kääreenä sekä pehmusteena.


title: Fëanorin pojat

text: Fëanorin pojat ovat seitsemän veljestä J. R. R. Tolkienin kirjassa "Silmarillion". Heidän isänsä Fëanor oli "noldo"-haltia ja äiti, Nerdanel, "vanya"-haltia. Silmarilien varastamisen jälkeen Fëanor ja hänen poikansa vannoivat kammottavan valan, jonka rikkomisella he kutsuisivat päälleen ikuisen pimeyden. Veljekset osallistuivat myös Alqualondën sukusurmaan minkä jälkeen he varastivat "teleri"n laivat joilla pääsivät Amanista Keski-Maahan. Näin Fëanorin pojat joutuivat Mandoksen kirouksen alaisiksi mikä koitui myös heidän kohtalokseen. Ennen kuolemaansa he kävivät sotia jopa toisia haltiavaltakuntia vastaan Silmarilien takia.


title: Fëanorin pojat

text: Maedhros Pitkä (myös "Nelyafinwë", "Kolmas Finwë") oli pojista vanhin ja toinen niistä kahdesta jotka perivät äitinsä punaiset hiukset. Hän oli serkkunsa Fingonin hyvä ystävä eikä luopunut ystävyydestä vaikka hänen isänsä ja setänsä Fingolfin ajautuivat ristiriitoihin. Fëanorin kuoleman jälkeen Morgoth vangitsi Maedhrosin ja kahlitsi hänet ranteesta Thangorodrimin rinteeseen josta Fingon pelasti hänet katkaisemalla käden. Myöhemmin Maedhros luopui myös vaatimuksesta Noldorin Korkean Kuninkaan kruunuun joka näin siirtyi hänen setäpuolelleen Fingolfinille.


title: Fëanorin pojat

text: Dagor Bragollachin jälkeen ja Fingolfinin kuoltua Maedhros perusti Maedhrosin liiton, johon hän keräsi veljensä, Fingolfinin ja Finarfinin jälkeläiset, Bëorin huoneen jäsenet sekä Nogrodin ja Belegostin kääpiöt. Liitto tuhottiin kuitenkin Nirnaeth Arnoediadissa.


title: Fëanorin pojat

text: Vihan sodan päätteeksi Maehdros oli Maglorin ohella ainoa veljesparven eloon jäänyt jäsen. He päätyivät varastamaan kaksi saatavilla ollutta Silmarilia jotka oli revitty Morgothin kruunusta (kolmas oli jo aiemmin viety siitä ja se oli päätynyt tavoittamattomiin taivaalle). Kun Maedhros viimein sai kiven se alkoi kuitenkin polttaa hänen käsiään ja hän syöksyi tuskissaan sen kanssa palavaan rotkoon.


title: Fëanorin pojat

text: Maglor (myös "Canafinwë", "Vahvaääninen Finwë") oli pojista toiseksi vanhin, jota kuvattiin Keski-Maan soittoniekoista toiseksi suurimmaksi Daeronin jälkeen. Hän laati monta laulua liittyen Ardan tapahtumiin kuten ensimmäiseen sukusurmaan ("Noldolantë", "Noldorin lankeemus") jonka hän laati hieman ennen kuolemaansa. Maedhrosin ohella hän oli ainoa veljeksistä joka osallistui Fingolfinin järjestämään juhlaan Mereth Aderthadiin, jossa solmittiin liitto "noldor"in ja "sindar"in välillä.


title: Fëanorin pojat

text: Gondolinin tuhon jälkeen Maglor oli uuvuksissa isänsä valasta ja jäi hoitamaan vangeiksi saamaansa Eärendiliä ja tämän kaksospoikia Elrondia ja Elrosia. Maglor huokasi myös helpotuksesta nähtyään Elwingin mukana karanneen Silmarillin päätyneen lopulta taivaalle turvaan pahalta. Siitä huolimatta vala vainosi yhä häntä ja hänen ainoaa elossa ollutta veljeään Maedhrosia jotka varastivat jäljellä olleet Silmarillit. Maedhrosin tapaan Maglor oli "menettänyt oikeutensa" jalokiviin ja ne alkoivat polttaa hänen käsiään jolloin Maglor joutui heittämään Silmarillin mereen. Loppuelämänsä Maglor vaelsi rannalla laulaen "kivusta ja katumuksesta aaltojen äärillä".


title: Fëanorin pojat

text: Maglorin kuolemasta ei ole kerrottu mitään, mutta Tolkien on maininnut että hän on kuollut.


title: Fëanorin pojat

text: Celegorm Vahva (myös "Turcafinwë", "Voimakas Finwë") oli pojista kolmanneksi vanhin ja samalla vahvin. Celegorm rakasti metsästystä ja oli vala Oromën hyvä ystävä. Oromë opetti Celegormille muun muassa kaikkien lintujen ja petojen kielet sekä antoi tälle metsästyskoiransa Huanin.


title: Fëanorin pojat

text: Dagor Bragollahin jälkeen Celegorm ja Curufin päätyivät Nargothrondiin serkkunsa Finrodin hoviin, jossa molemmat saivat paljon vaikutusvaltaa puhelahjojensa ansiosta, he muun muassa estivät suurinta osaa sotureista lähtemästä Finrodin mukaan auttamaan Bereniä ja Lúthienia hakemaan Silmarillia Morgothin kruunusta. Finrodin kuoltua hänen seuraajakseen noussut Orodreth hääti molemmat Nargothrondista. Myöhemmin Celegorm kaappasi Curufinin kanssa Lúthienin ja vaati Thingolilta luvan naida tämän, mutta Huan petti omistajansa ja vapautti Lúthienin. Selkkaus esti kuitenkin Thingolia liittymästä Maedhrosin liittoon.


title: Fëanorin pojat

text: Fëanorin poikien hyökättyä Doriathiin hakeakseen Silmarillin, Celegorm menehtyi taistelussa Lúthienin poikaa Dior Elúchilia vastaan kaksikon tapettua toisensa.


title: Fëanorin pojat

text: Caranthir Tumma (myös "Morifinwë", "Tumma Finwë") oli neljänneksi vanhin pojista ja kopein heistä. Hänen ylpeät puheensa kuningas Thingolin viestinviejälle Angrodille saivat tämän kertomaan Thingolille Alqualondën sukusurmasta ja noldorin paluun todellisesta syystä. Tämän vuoksi Thingol määräsi quenyan kielletyksi ja johti osaltaan noldorin vaihtamaan arkikielensä sindariksi.


title: Fëanorin pojat

text: Caranthir asettui kansoineen Thargelioniin ja teki saattueineen pitkiä tutkimusretkiä Keski-Maan sisäosiin. Parhaimmillaan hän kävi Ered Lindonissa asti, missä kohtasi Sinivuorten kääpiöitä, joita Caranthir halveksi näiden ulkonäön vuoksi, mutta liittoutui silti niiden kanssa Morgothin takia. Caranthirin kautta kulkivat myös kaikki kääpiöiden kauppatavarat mikä rikastutti häntä suuresti.


title: Fëanorin pojat

text: Ensimmäiset Beleriandiin saapuneet ihmiset asettuivat Caranthirin maille, mihin tämä ei aluksi kiinnittänyt huomiota. Örkkien hyökättyä ja lähes tuhottua kaikki ennen kuin Caranthir pääsi apuun, hän vakuuttui ihmisten uljaudesta ja tarjosi näille turvallista asuinpaikkaa pohjoisempana maillaan. Ylpeät "haladin" jatkoivat kuitenkin matkaansa länteen.


title: Fëanorin pojat

text: Dagor Bragollahin jälkeen örkit hävittivät Caranthirin maan ja tämä joutui pakenemaan Amrodin ja Amrasin kansojen pariin. Nirnaeth Arnoediadiin Caranthir kokosi joukon ihmisiä jotka pettivät kuitenkin hänet ja kävivät jälkijoukon kimppuun. Caranthir osallistui myös Doriathin hävitykseen jossa sai surmansa kesken taistelun.


title: Fëanorin pojat

text: Curufin (quenyaksi "Curufinwë", "Kyvykäs Finwë") oli viides pojista ja Fëanorin suosikki, joka peri isänsä kädentaidot. Hän oli myös ainoa pojista joka sai jälkeläisen, Celebrimborin. Curufinillä ei ollut puolisoa.


title: Fëanorin pojat

text: Curufin seurasi veljeään Celegormia siihen asti kunnes molemmat häädettiin Nargothrondista. Hän menehtyi Celegormin ja Caranthirin tavoin Doriathin hävityksessä.


title: Fëanorin pojat

text: Amrod (myös "Pityafinwë", "Pieni Finwë") ja Amras (myös "Telufinwë", "Viimeinen Finwë") olivat kaksoset sekä kuudes ja seitsemäs Fëanorin pojista. Varhaisessa lapsuudessa he muistuttivat toisiaan, ja kummallakin oli punaiset hiukset, kunnes myöhemmin Amrasin hiusten väri muuttui mustaksi. He asuivat Kaakkois-Beleriandissa Maedhrosin alaisina ja tunnettiin hyvinä metsästäjinä. Caranthirin kansan paettua heidän keskuuteensa kaksoset joutuivat vetäytymään entistä enemmän etelään. Molemmat osallistuivat Doriathin hävitykseen ja Sirionin suun taisteluun, joissa Amrod ja Amras saivat surmansa. Toisen version mukaan jompikumpi kaksosista kuoli jo "teleri"n laivojen palossa jäätyään nukkumaan sinne Fëanorin tietämättä.


title: Pitkälehtiviikuna

text: Pitkälehtiviikuna ("Ficus binnendijkii") on mulperikasveihin kuuluva puu, jolla on pitkänomaiset ehjäreunaiset lehdet. Lehdet vaihtavat kasvin vanhetessa kokoa ja muotoa. Ne voivat olla 'Alii' -lajikkeella parikymmentä senttiä pitkät ja muutaman sentin levyiset. Munanmuotoiset hedelmät ovat varsissa yksittäin tai pareittain, ja niiden halkaisija voi olla 10 cm.


title: Pitkälehtiviikuna

text: Pitkälehtiviikunan erityisen pitkälehtistä lajiketta 'Alii' (kauppanimenä myös "Ficus alii" tai "Ficus" 'Alii') kasvatetaan viherkasvina pensaana tai pienenä puuna. Se on verrattain helppohoitoinen viherkasvi, joka viihtyy tavanomaisessa huoneenlämmössä hajavalossa. Pitkälehtiviikunaa lisätään latvapistokkaista.


title: Muuttomiehet pulassa

text: Muuttomiehet pulassa () on Oliver Hardyn ja Stan Laurelin lyhytelokuva vuodelta 1932. Elokuvassa Hardy ja Laurel näyttelevät muuttofirman omistajia, joiden tehtävänä on automaattipianon kuljettaminen jyrkkien portaiden yläpäässä sijaitsevaan osoitteeseen. "Muuttomiehet pulassa" sai parhaan lyhytelokuvan Oscar-palkinnon.


title: Muuttomiehet pulassa

text: Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi "Muuttomiehet pulassa" kaikkien aikojen sadan parhaan komedian listalle.


title: Yhdysvaltain kansallinen tiedesäätiö

text: Yhdysvaltain kansallinen tiedesäätiö (engl. "National Science Foundation", lyh. "NSF") on Yhdysvaltain viranomainen ja säätiö, joka tukee ei-lääketieteellisen tieteen ja tekniikan tutkimusta ja koulutusta. Sen vastine lääketieteen alalla on National Institutes of Health.


title: Yhdysvaltain kansallinen tiedesäätiö

text: Kansallisen tiedesäätiön vuosibudjetti on noin kuusi miljardia dollaria. Säätiö rahoittaa noin 20 prosenttia kaikesta liittovaltion tukemasta perustutkimuksesta. Joillakin aloilla kuten matematiikka, tietojenkäsittelytiede, taloustiede ja yhteiskuntatieteet, NSF on päärahoittaja. Säätiö jakaa vuosittain kansallisen tieteen ja tekniikan palkinnon, National Medal of Sciencen. Säätiö perustettiin 10. toukokuuta 1950.


title: Pylvästyräkki

text: Pylvästyräkki ("Euphorbia trigona") on nopeakasvuinen suuri mehikasvi, jota pidetään myös huonekasvina. Se muistuttaa kasvutavaltaan kynttelikköä.


title: Pylvästyräkki

text: Pylvästyräkki voi kasvaa 2-3 metrin korkuiseksi, koko vaihtelee pensaasta pieneen puuhun. Haarovat versot ovat kolmi- tai nelisärmäisiä, vihreitä tai harmaankirjavia, 4-5 cm paksuja ja niissä on harmaanvihreitä juovia. Haaroissa kasvaa pieniä kesävihantoja lusikkamaisia lehtiä, noin 3-5 cm, ja lehtihangoissa on kaksi ruskeaa piikkiä joiden pituus on noin 5 mm. Jos verso vahingoittuu se erittää vaurion kohdalta maitiaisnestettä. Maitiaisneste saattaa aiheuttaa ärsytystä iholle tai silmiin joutuessaan.


title: Pylvästyräkki

text: Pylvästyräkistä on olemassa myös muotoja jotka ovat versoista ja lehdistä punertavia.


title: Pylvästyräkki

text: Etelä-Afrikasta, Malawista ja Tansaniasta kotoisin.


title: Puy de Sancy

text: Puy de Sancy (oks. "puèi de la Crotz") on Ranskan keskiylängön korkein vuori, jonka huippu on 1 886 metrin korkeudessa. Puy de Sancu on osa vanhaa kerrostulivuorta, joka on purkautunut viimeksi yli 220 000 vuotta sitten.


title: Puy de Sancy

text: Pohjoisia ja eteläisiä rinteitä käytetään lasketteluun. Vuoren rinteille on asennettu myös muutama hiihtohissi.


title: Requiem (Verdi)

text: Giuseppe Verdi sävelsi sielunmessun Messa da Requiem ihailemansa Alessandro Manzonin muistolle vuosina 1873–1874. Teos esitettiin ensimmäistä kertaa Milanossa toukokuussa 1874 säveltäjän itsensä johdolla. Teos koostuu seitsemästä osasta. Kokoonpanoon kuuluu neljä solistia, orkesteri ja suuri kuoro.


title: Requiem (Verdi)

text: Alun perin Verdi oli säveltänyt kahdentoista muun säveltäjän kanssa messun Gioachino Rossinin muistolle. "Messa per Rossinin" esitys peruuntui aikanaan, mutta Manzonin kuoltua vuonna 1873 Verdi sävelsi tälle requiemin itsenäisesti. Alun perin "Messa per Rossiniin" sisältynyt "Libera me" kuullaan myös Manzonille sävelletyssä requiemissa.


title: Requiem (Verdi)

text: Sielunmessun teksti perustuu katoliseen latinankieliseen tekstikokoelmaan.Teos on sävelletty seuraavalla kokoonpanolle:


title: Requiem (Verdi)

text: Kolmas huilisti soittaa myös piccoloa. Harvinainen ofikleidi korvataan nykyisissä esityksissä usein tuuballa tai cimbassolla.


title: Daniel Ellsberg

text: Daniel Ellsberg (s. 7. huhtikuuta 1931) on entinen yhdysvaltalainen RAND Corporation -tutkimuslaitokselle työskennellyt sotilaallinen tutkija, joka vuonna 1971 vuoti Pentagonin papereiden nimellä tunnetut huippusalaiset asiakirjat "The New York Timesille" ja muille yhdysvaltalaislehdille. Paperit käsittelivät Yhdysvaltain hallinnon Vietnamin sotaa edeltänyttä päätöksentekoa.


title: Daniel Ellsberg

text: Daniel Ellsberg syntyi Chicagossa ja kasvoi Detroitissa aškenaasijuutalaiseen perheeseen joka oli kääntynyt kristilliseen tieteeseen. Ellsberg kävi Cranbrookin Kingswood-koulua. Hänen äitinsä toivoi pojasta konserttipianistia ja hän harjoitteli pianonsoittoa 10 vuotta, mutta lopetti sen 15-vuotiaana äitinsä kuoltua auto-onnettomuudessa heinäkuussa 1946. Danielin isän rattiin nukahtamisesta johtuneessa onnettomuudessa kuoli myös Danielin sisko. Daniel sai aivotärähdyksen ja hänen polvensa murtui. Daniel Ellsbergin taipumuksen tarkkailla auktoriteettien toimia on arveltu olevan peräisin tästä onnettomuudesta.


title: Daniel Ellsberg

text: Ellsberg väitteli taloustieteen tohtoriksi Harvardin yliopistossa vuonna 1962. Hän oli jo aiemmin valmistunut Yhdysvaltain merijalkaväen Quanticon koulusta parhaana 1 100 koulutetusta luutnantista. Hän palveli merijalkaväessä kaksi vuotta muun muassa komppanian päällikkönä Vietnamissa. Sodasta palatessaan hän toimi RAND Corporationin analyytikkona pohtien muun muassa ydinsodan aloittamisen malleja.


title: Daniel Ellsberg

text: Ellsberg toimi puolustusministeriössä elokuusta 1962 alkaen. Hän toimi lähellä puolustusministeri Robert McNamaraa sekä tämän jälkeen kaksi vuotta Vietnamissa kenraali Edward Lansdalen neuvonantajana ulkoasiainministeriön virassa.


title: Daniel Ellsberg

text:
Vietnamista palattuaan Ellsberg palasi RAND Corporationiin. Vuonna 1967 hän oli mukana kirjoittamassa huippusalaista muistiota, jossa arvioitiin Vietnamin sodan kulkua. Tämä muistio oli osa ”Pentagonin papereita”, jotka Ellsberg vuodatti yhdysvaltalaisille sanomalehdille myöhemmin. Asiakirjojen arvio oli, että Yhdysvallat häviää sodan ja aiheuttaa Kaakkois-Aasiassa hyvin suuria määriä siviiluhreja. Hallinnon julkinen viesti oli ollut 1950-luvun lopusta alkaen päinvastainen.
Vuonna 1969 Ellsberg alkoi lähestyä sotaa vastustavia ryhmiä työskennellen edelleen RAND Corporationilla. Elokuussa 1960 hän oli kuulijana tilaisuudessa, jossa puhujina oli sotaan menosta kieltäytymisen vuoksi vankeuteen tuomittuja entisiä opiskelijoita.


title: Daniel Ellsberg

text: Vuoden 1969 lopulla hän alkoi kopioida RAND Corporationin hallussa olevia salaisia asiakirjoja. Vuoden 1970 aikana Ellsberg tapasi salaa joitakin sotaan epäilevästi suhtautuvia senaattoreita, kuten William Fulbrightin ja George McGovernin. Tämä ei johtanut mihinkään, mutta sen on esitetty auttaneen Ellsbergiä myöhemmin.


title: Daniel Ellsberg

text: Hän vei lopulta asiakirjat "New York Timesin" toimittajalle Neil Sheehanille. Sunnuntaina 13. kesäkuuta 1971 lehti julkisti ensimmäiset osat kaikkiaan 7000 asiakirjasta. Presidentti Nixonin hallinnon oikeusministeri John Mitchell hankki artikkelille julkaisukiellon, mutta se oli voimassa vain kaksi viikkoa. Ellsberg vei asiakirjat myös The Washington Postiin ja 17 muuhun lehteen. . 30. kesäkuuta Yhdysvaltain korkein oikeus joutui antamaan New York Timesille luvan jatkaa artikkelin osien julkaisua. Lehti ei paljastanut Ellsbergiä lähteeksi, mutta hän piileskeli 16 vuorokauden ajan pidätyksen varalta.


title: Daniel Ellsberg

text: 29. heinäkuuta 1971 Alaskan osavaltiota edustava demokraattipuolueen senaattori Mike Gravel vei 4100 sivua Pentagonin papereista kongressin virallisiin asiakirjoihin. Nämä julkaistiin kirjana. Tapauksesta tehtiin elokuva nimeltään "The Post" vuonna 2017.


title: Daniel Ellsberg

text:
Presidentti Nixon arveli keskustelussaan 14. kesäkuuta H. R. Haldemanin kanssa Ellsbergin paljastusten ylittävän kansan ymmärryksen, mutta oli huolissaan, että joku voi uhmata Yhdysvaltain presidenttiä (”implicit infallibility of presidents”). Paperit paljastivat Kennedyn, Johnsonin ja Nixonin hallitusten valehdelleen tietoisesti.
Nixonin hallinnon sisäpiiri alkoi hakea Ellsbergistä huonoja puolia ja aloitti mustamaalauskampanjan tätä vastaan. Tätä varten perustettiin ”Valkoisen talon putkimiesten” ryhmä, joka hieman myöhemmin murtautui Demokraattisen puolueen toimitiloihin Watergate-rakennuksessa etsien Ellsbergistä tietoja muun muassa siitä, onko tämä ollut psykiatrin hoidossa. 3. syyskuuta 1971 Nixonin miehet murtautuivat Lewis Fieldingin toimistoon; operaatio oli nimeltään ”Hunt/Liddy Special Project No.1”. Ellsbergin papereita ei löydetty. Uhrit Ellsberg ja Russo saivat selville murrot huhtikuussa 1973 Watergate-oikeudenkäyntien aikana.


title: Daniel Ellsberg

text: Oikeudenkäynti oli vaikea, sillä syyttäjä salasi aineistoa puolustukselta. Tuomarina toimiva Byrne yritettiin lahjoa lupaamalla hänelle FBI:n pääjohtajuus, mutta hän kieltäytyi. Murto Fieldingin toimistoon ja FBI:n tekemä laiton Ellsbergin salakuuntelu paljastuivat oikeudessa. Nixonin neuvonantajista neljä myöhemmin Watergate-murrosta tuomittua joutui eroamaan.


title: Daniel Ellsberg

text: Daniel Ellsberg on ollut naimisissa kahdesti. Ensimmäinen vaimo Carol Cummings oli merijalkaväen kenraalin tytär. Liitto kesti 13 vuotta ja siitä syntyivät lapset Robert ja Mary. Toinen vaimo on journalisti Patricia Marx ja tästä avioliitosta hänellä on Michael-niminen poika. Ellsberg seurusteli Patricia Marxin kanssa aikana, jolloin hän vaihtoi puolta Vietnamin sodan suhteen.


title: Daniel Ellsberg

text: Asiaa käsitellään monissa elokuvissa, esimerkiksi Steven Spielbergin filmissä The Post (2017).


title: Kuivakausi

text: Kuivakausi on sadekauden vastakohta. Päiväntasaajan seudulla on sadeaika kesällä ja kuivakausi talvella.


title: Kuivakausi

text: Sanan aiemmin käytettyjä synonyymeja ovat pouta-aika, poudanaika, poutakausi, kuiva aika.


title: Stabat Mater (Rossini)

text: Gioacchino Rossinin Stabat Materin alkuperäisversio esitettiin Madridissa vuonna 1832. Siihen sisältyi Giovanni Tadolinin säveltämiä osuuksia; Rossini kuitenkin sävelsi sittemmin uudelleen Tadolinin osuudet, ja uusittu versio esitettiin ensi kertaa vuonna 1842.


title: Zeitgeist-liike

text: Zeitgeist-liike on avoin eikä siinä ole virallisia jäsenyyksiä, liikkeen ”jäsenet” ovat kannattajia. Liike ei pyri tavoitteisiinsa poliittisen toiminnan kautta, vaan yrittää saada ihmiset toimimaan toisin omia näkemyksiään jakamalla.


title: Zeitgeist-liike

text: Zeitgeist oli osa The Venus Project -hanketta. Tämän 1960-luvulla alkunsa saaneen liikkeen isähahmona pidetään yhdysvaltalaista arkkitehtia ja teollista muotoilijaa Jacque Frescoa. Yhteistyö Venus-projektin kanssa loppui huhtikuussa 2011.


title: Zeitgeist-liike

text: Liikkeen oman määritelmän mukaan se pyrkii yhteiskunnalliseen muutokseen kehittämällä ajan henkeen sopivia arvoja, ajatuksia ja kulttuuria. Liike kannattaa tieteen ja tekniikan valjastamista ekologisesti ja sosiaalisesti kestävän yhteiskunnan rakentamiseksi.


title: Zeitgeist-liike

text: Suomen Zeitgeist-liike ilmoittaa pyrkimyksekseen jakaa tieteellisesti perusteltua tietoa yhteiskunnan kehittämisen kannalta oleellisista asioista:Kaikki nämä liittyvät ajatukseen resurssipohjaisesta talousjärjestelmästä, jonka liike toivoo korvaavan olemassa olevan yhteiskuntamallin.


title: Zeitgeist-liike

text:
"Resurssipohjaisen talouden" mukaan talouden perustana tulisi olla Maan resurssit eikä raha.
Resurssipohjainen talous pyrkii hyödyntämään käytettävissä olevia resursseja tehokkaimmalla mahdollisella tavalla pyrkien jakamaan luonnonvarat oikeudenmukaisimmalla ja inhimillisimmällä tavalla. Kyseessä on järjestelmä, jossa hyödykkeet ja palvelut ovat kaikkien saatavilla ilman rahaa, luottoa tai vaihtokauppaa.


title: Zeitgeist-liike

text: Muun muassa kansainvälinen Zeitgeist-liike pyrkii ajamaan yhteiskuntaa kohti resurssipohjaista taloutta.


title: Zeitgeist-liike

text: Käytännössä suunnitelmat resurssipohjaisesta taloudesta perustuvat ajatukseen tehokkaasta tietokoneesta, joka jollakin vielä tarkemmin määrittelemättömällä tavalla pystyttäisiin ohjelmoimaan siten, että se osaisi jakaa yhteiskunnassa käytettävissä olevat resurssit (kuten luonnonvarat, työvoiman, tuotteet ja palvelut) ihmisten kesken rahatalouteen perustuvaa järjestelmää oikeudenmukaisemmin ja tehokkaammin.


title: Zeitgeist-liike

text: Yksi yleisin harhaluulo Zeitgeist-liikkestä on se, että liike olisi saanut alkunsa Peter Josephin ensimmäisestä, vuonna 2007 julkaistusta, elokuvasta Zeitgeist: The Movie, joka on tehty ennen Zeitgeist-liikkeen perustamista eivätkä sen käsittelemät asiat ole osana liikkeen ajamia asioita.


title: Zeitgeist-liike

text: Myös Zeitgeist-liikkeen jakamia videoita on yleisesti yhdistetty liikkeen ajatuksiin vaikka liike ja videot ovat eri asioita. Zeitgeist-liike on saanut alkunsa videosta, mutta sen ajamat asiat ovat silti riippumattomia sen jakamista videoista. Monia ajatuksia on kuitenkin otettu etenkin elokuvasta.


title: Zeitgeist-liike

text: Zeitgeist-liikettä on kritisoitu uskonnolliseksi liikkeeksi, joka perustuu salaliitto- ja taikuusteorioihin. Liikkeen verkkosivuilla on videoita, joissa "todistetaan" muun muassa syyskuun 11. päivän iskut myytiksi, verotus Yhdysvaltain perustuslain vastaiseksi ja Jeesus arvioidaan auringonjumalaksi. Liikkeen sivun mukaan kaikkien videoiden käsittelemät asiat eivät ole osana liikkeen ajamia asioita. Videot kuitenkin liittyvät enemmän tai vähemmän Zeitgeist-liikkeeseen, mutta lähinnä yhteiskuntakriittisen sävynsä vuoksi. Saksassa liikkeen palstoja on jouduttu sulkemaan, koska niissä leviteltiin teorioita maailmanlaajuisesta juutalaisesta salaliitosta.


title: Mikaševitšy

text: Mikaševitšy (, IPA: [mʲika'ʂɛvʲitʂɨ] , ) on 1785 perustettu kaupunki Luninetsin hallintopiirissä Brestin alueella Valko-Venäjän lounaisosassa. Vuonna 2004 kaupungin asukasluku oli 13 800.


title: Mikaševitšy

text: Hallintopiirin itäosassa sijaitsevassa Mikaševitšyssä on avokaivoksena toimiva graniittikaivos.


title: Mikaševitšy

text: Kaivoksen lähelle on ruopattu myös pistoväylä lastaussatamalle, josta pääsee etelään Pripet-joelle. Itä-länsisuuntainen Brest–Homel-rata kulkee kaivoksen eteläpuolitse mutta kaupungin halki. Maantieyhteyksistä merkittävin on kaupungin pohjoispuolelta ohittava M10-valtatie (Brest–Kobryn–Pinsk–Homel). Lähin suurempi kaupunki on Pinsk, joka sijaitsee Mikaševitšyn länsipuolella linnuntietä noin 70 kilometrin päässä.


title: Savannikaijanen

text: Savannikaijanen, aikaisemmalta nimeltään oranssipääpapukaija ("Agapornis pullarius") on päiväntasaajan seudulla Afrikassa elävä kaijalaji. Sen ruumis on vihreä, mutta sen otsa on koiraalla punainen, naaraalla oranssi ja nuorella linnulla keltainen. Savannikaijasen elinalue ulottuu lännessä Sierra Leonesta ja Guineasta aina Sudanin eteläosiin, Länsi-Etiopiaan, Länsi-Keniaan ja Luoteis-Tansaniaan, Zaireen, Angolaan ja São Tomélle. Sen holotyypin kuvaili Carl von Linné Ghanasta 1758. Lajista tunnetaan kaksi alalajia, joista "ugandae" on esiintymiseltään itäisempi.


title: Sepelkaijanen

text: Sepelkaijanen, aikaisemmalta nimeltään sademetsäpapukaija ("Agapornis swindernianus") on päiväntasaajan seudulla Afrikassa elävä kaijalaji, josta tunnetaan kolme alalajia. Läntisin nimialalaji "swindernianus" elää laikuittain Liberiassa, Norsunluurannikolla ja Ghanassa, alalaji "zenkeri" Kamerunissa, Gabonissa, Keski-Afrikan tasavallassa ja läntisessä Zairessa, sekä alalaji "emini" Zairen keski- ja itäosista Ugandan länsiosiin. Sen holotyypin kuvaili Heinrich Kuhl Liberiasta 1820. Sepelkaijanen syö pääasiassa hedelmiä ja hyönteisiä.


title: Inkeroisten Terho

text: Inkeroisten Terho ry on urheiluseura Inkeroisissa, nykyisin Kouvolan kaupungissa.


title: Inkeroisten Terho

text: Seura on perustettu 15. helmikuuta 1914 ja seuran ohjelmaan kuuluvat suunnistus, hiihto ja yleisurheilu. Seurassa on harrastettu myös pesäpalloa. Vuonna 1921 käytiin Inkeroisten urheilukentällä ratkaiseva kokeiluottelu, jonka tuloksena pitkäpallosta siirryttiin lopullisesti pesäpalloon.


title: Celebesinriippukaija

text: Celebesinriippukaija ("Loriculus stigmatus") on Indonesian Sulawesiin kotoperäinen kaija. Sen holotyypin kuvaili Salomon Müller Sulawesista 1843.


title: Celebesinriippukaija

text: Celebesinriippukaija kasvaa 15 cm pitkäksi ja painaa aikuisena noin 30 grammaa. Yleisväri on vihreä, nokka on musta. Koiraalla on puneinen otsa. Molemmilla sukupuolilla on viininpunainen yläperä.


title: Filippiinienriippukaija

text: Filippiinienriippukaija ("Loriculus philippensis") on Filippiinienin kotoperäinen kaija. Lajista tunnetaan kymmenen eri saarille eriytynyttä alalajia. Sen holotyypin kuvaili Philipp Ludwig Statius Müller Luzonilta 1776.


title: Filippiinienriippukaija

text: Filippiinienriippukaija kasvaa 14 cm pitkäksi, ja painaa aikuisena 32-40 grammaa. Se on yleisväriltään vihreä, otsa ja päälaki sekä yläperä ovat punaiset, ja selkää pitkin kulkee kullankeltainen raita.. Koiraalla on kurkussa oranssi läikkä, naaraalla on sinertävät posket.


title: Irinej

text: Irinej (; s. 28. elokuuta 1930 Vidova, Jugoslavian kuningaskunnassa) on 45. Serbian ortodoksisen kirkon patriarkka, ortodoksisten serbien hengellinen johtaja, alkaen 22. tammikuuta 2010. Hänen koko arvonimensä on Hänen Pyhyytensä Pećin arkkipiispa, Belgradin ja Karlovciin metropoliitta, serbialaisten patriarkka Irinej. Vuosina 1975–2010 hän toimi Nišin piispana.


title: Antero Takala

text: Antero Takala (s. 7. kesäkuuta 1939 Helsinki) on suomalainen valokuvaaja ja Yleisradion entinen tv-kuvaaja. Hänelle myönnettiin professorin arvonimi vuonna 1997.


title: Antero Takala

text: Takala asui 1950-luvulla Kouvolassa ja aloitti valokuvauksen paikallisessa kameraseurassa. Vuonna 1960 hän aloitti Yleisradiossa kameramiehenä. Takala jäi eläkkeelle Ylen pääkuvaajan tehtävästä vuonna 2002. Hän on toiminut freelance-valokuvaajana vuodesta 1960.


title: Antero Takala

text: Vuonna 1972 Takala toteutti televisiolle videoteoksen "Romeo ja Julia", joka pohjautui kokonaan valokuviin. Balettiesityksestä otetut mustavalkoiset valokuvat kuvattiin videolle ja videokuva väritettiin tarkoitusta varten rakennetulla elektronisella efektilaitteella. Teknisin keinoin pysähtyneeseen kuvaan saatiin aikaan tanssin liike. Teoksen taustalla soi elektroakustinen musiikki. Vuonna 1974 Takalan "Romeosta ja Juliasta" tuli ensimmäinen videotaideteos, joka oli esillä suomalaisessa taidegalleriassa.


title: Antero Takala

text: Suomen toinen videotaideteos, Takalan "Piha" (1980), jatkoi teknisesti samaa linjaa. Kehittyneemmän tekniikan avulla kuvaan voitiin luoda herkempiä värisävyjä. "Piha" pohjautui Bo Carpelanin samannimiseen teokseen, joka kertoi 1930-luvun Helsingin Kruununhaan takapihoista ja niiden ihmisistä. Videokuvan pohjaksi Takala kuvasi mustavalkokuvia muun muassa omasta tyttärestään pojan vaatteisiin puettuna. Molemmat teokset kuuluvat Suomen valokuvataiteen museon kokoelmiin.